Meteorológovia varujú pred silným dažďom a vetrom na horách

Hydrometeorologický ústav vydal výstrahu druhého stupňa.

BRATISLAVA. V okresoch Trenčianskeho, Žilinského a Banskobystrického kraja môže miestami intenzívne pršať, pričom úhrn zrážok môže dosiahnuť 60 až 100 milimetrov. Informuje o tom Slovenský hydrometeorologický ústav (SHMÚ) na svojej internetovej stránke. Meteorológovia v tejto súvislosti vydali pre časť uvedených krajov výstrahu druhého stupňa, ktorá platí oddnes od 8.00 h do soboty (29.4.) 8.00 h. SHMÚ varuje aj pred výskytom dažďa s úhrnom zrážok 40 až 60 milimetrov v časti Trenčianskeho, Banskobystrického, Košického a Prešovského kraja, pre ktoré vydal výstrahu prvého stupňa. Platí takisto dnes od 8.00 h do soboty 8.00 h. V horských polohách Žilinského, Banskobystrického a Prešovského kraja SHMÚ miestami očakáva silný vietor s rýchlosťou 90 až 115 kilometrov za hodinu. Meteorológovia v tejto súvislosti vydali výstrahu prvého stupňa s platnosťou do piatka (28.4.) do 16.00 h.


Matovič: Zamestnanci na stavbách diaľnic pracujú načierno, nikto s tým nič nerobí

Podľa výpovede svedka Tomáša Diškanca na stavbe pracovali zamestnanci bez pracovných zmlúv, 12 hodín denne aj 27 dní bez voľna.

BRATISLAVA. Na Slovensku aj v 21. storočí existuje otrokárstvo a stále sú tu zamestnanci, z ktorých robia niektorí zamestnávatelia otrokov pracujúcich načierno, bez pracovnej zmluvy a bez vyplatenia mzdy. Vyhlásil to v piatok na tlačovej besede líder hnutia OĽaNO-NOVA Igor Matovič. Povedal to na základe výpovede a dôkazov svedkov, bývalých zamestnancov firmy, ktorá dodávala ľudí na stavby diaľnic na Slovensku. Podľa výpovede svedka Tomáša Diškanca, ktorý bol aj na tlačovej besede, na stavbe pracovali zamestnanci bez pracovných zmlúv, dvanásť hodín denne aj 27 dní bez voľna. „Zamestnávateľ z Kysuckého Nového Mesta sa vozí na Ferrari, manželka na Mercedese triedy ML a má aj Mercedes triedy S asi za 200-tisíc eur,“ povedal Matovič s tým, že podľa prístupných informácií v daňových priznaniach jeho firmy vykazujú veľké obraty, náklady na mzdy a odvody, ale zároveň vykazujú straty. „Pán zamestnávateľ zamestnáva asi štyristo ľudí načierno dlhodobo bez toho, aby sa mu čokoľvek stalo,“ povedal. Navyše upozornil na to, že keď na stavbu prišiel neohlásene inšpektor z inšpektorátu práce, bol zastrašovaný s výčitkou, že „ako ste si dovolili prísť na našu stavbu“. „Majiteľ firmy z Kysuckého Nového Mesta robí z ľudí otrokov, môžeme to takto verejne pomenovať,“ uviedol Matovič. Svedok Tomáš Diškanec povedal, že po tom, čo koncom novembra odvysielala televízia TA3 reportáž o tom, že na stavbe v Žiline pracujú desiatky ľudí načierno, niektorým zamestnancom postupne mzdy vyplácajú. Podľa slov bývalého zamestnanca, firmy spomínaného zamestnávateľa dodávali ľudí napríklad aj pre firmu Skanska, ktorá sa podieľa na výstavbe slovenských diaľnic. Načierno pracovali ľudia podľa Matoviča aj na stavbe úseku diaľnice D1 Jánovce – Jablonov a spolupracovali aj na oprave Starého mosta v centre Bratislavy. Bývalý zamestnanec pracoval pre podnikateľa päť rokov, z čoho posledný rok zabezpečoval pre jednu z jeho firiem ľudí cez inzeráty. Rudolf Kubica, hlavný inšpektor Inšpektorátu práce Žilina pre TA3 v novembri povedal, že „po tej kontrole v Žiline bolo veľa telefonátov, prečo sme tam išli, čo bolo prekvapivé“. „Máme tu podľa zákona nezávislý inšpektorát práce, a keď urobia kontrolu a požiadajú o súčinnosť políciu, prídu tam a následne im z vedenia Národnej diaľničnej spoločnosti volajú, že ako si tam dovolili ísť bez ich vedomia,“ povedal Matovič. Podľa Matoviča by mali byť chránení zamestnanci, ktorí by mali mať pracovné zmluvy a poctiví ľudia, ktorí sú v štátnej správe, ktorých zastrašujú iní. „Ako zakročil minister dopravy Árpád Érsek (Most-Híd) zodpovedný za NDS, čo urobil minister práce Ján Richter (Smer), aby inšpektorát nasadil viac ľudí po medializovaní prípadu a čo urobil minister vnútra, policajný prezident a generálny prokurátor z vyššej moci?“ pýta sa Matovič. Podľa neho by bolo spravodlivé, aby ľudia, ktorí pracujú načierno, neboli vystavení šikane alebo pokute, ale aby takíto zamestnávatelia znášali dôsledky. Národná diaľničná spoločnosť však akékoľvek porušovanie zákona odmieta a dôrazne sa ohradzuje voči tvrdeniam, že by kedykoľvek podporovala čiernu prácu alebo iné nelegálne aktivity. Agentúru SITA o tom informovala hovorkyňa Národnej diaľničnej spoločnosti Eva Žgravčáková s tým, že nie je pravda ani to, že by zamestnanec Národnej diaľničnej spoločnosti ovplyvňoval alebo zastrašoval hlavného inšpektora Inšpektorátu práce Žilina. Spoločnosť, ktorú Matovič na tlačovej konferencii spomínal, nie je podľa hovorkyne NDS schválená "v zmysle zmluvy stavebným dozorom ako poddodávateľ pre zhotoviteľa stavby úseku D3 Žilina, Strážov – Žilina, Brodno". Pravdepodobne ide podľa nej o spoločnosť, ktorá dodáva pracovnú silu pre odsúhlasených poddodávateľov prác, na čo NDS nemá akýkoľvek vplyv. "Národná diaľničná spoločnosť plne spolupracovala pri neohlásenej kontrole pracovníkov Inšpektorátu práce Žilina. Kontrolóri sa spolu s políciou na stavbu dostali bez problémov a kontrolu riadne vykonali," uviedla Žgravčáková s tým, že z pozície NDS je veľmi zložité, až nemožné, kontrolovať niekoho, s kým nemajú zmluvný vzťah. "Zodpovednosť za pracovnoprávne vzťahy na stavbe nesie výhradne zhotoviteľ stavby. Zhotoviteľov sme už skôr dôrazne vyzvali, aby dodržiavali zákony platné v SR,“ dodala Žgravčáková.


Hyperinflácia prinútila Venezuelčanov, aby prešli na výmenný obchod

Zohnať bankovky je vo Venezuele rovnako ťažké, ako zohnať nedostatkové lieky.

RIO CHICO. V zátoke vo venezuelskom meste Rio Chico vysedávajú desiatky rybárov na poludňajšom slnku a snažia sa predať svoj úlovok. Ale nie za peniaze. Namiesto nich vymieňajú ryby za balíky múky, ryže či olej na varenie. "Nie je tu žiadna hotovosť, len výmenný obchod," potvrdila Mileída Loverová, ktorá sa snaží vymeniť úlovok svojho manžela za iné potraviny, aby mohla kŕmiť štyri deti. Venezuela zápasí s hyperinfláciou. Spotrebiteľské ceny v krajine sa v máji oproti predchádzajúcemu mesiacu viac než zdvojnásobili a v medziročnom porovnaní stúpli o takmer 24 600 %. Zohnať bankovky v tejto juhoamerickej krajine je rovnako ťažké, ako zohnať chronicky nedostatkové potraviny a lieky. Venezuelčania sú tak stále viac odkázaní na výmenný obchod, ktorý nahradil peňažné transakcie. Pri platbe za tie najlacnejšie tovary a služby by museli vyložiť na pult obrovskú hromadu bankoviek. A na to počet bankoviek, ktoré sú v obehu, jednoducho nestačí. Formálne môžu firmy prijímať platby prostredníctvom bankových prevodov a debetných kariet. To je však často možné len vo veľkých mestách. V odľahlých vidieckych oblastiach, ako je Rio Chico, sa takéto operácie realizujú len ťažko. Veď ktorý rybár by mal platobný terminál? Dokonca aj v hlavnom meste Caracas mnohí neformálni obchodníci nemajú prístup k bankových službám alebo k platobným terminálom a dávajú prednosť transakciám v naturáliách. Vzostup výmenného obchodu v nadväznosti na hyperinfláciu a nedostatok peňazí je odrazom toho, ako sa kedysi prosperujúca krajina vrátila k "prvopočiatočnému" obchodnému mechanizmu - výmene tovarov. "Je to veľmi primitívny platobný systém, a je tiež veľmi primitívny aj pre krajinu, ktorá nemá dostatok hotovosti," uviedol ekonóm Luis Vicente León z poradenskej spoločnosti Datanalisis. Ekonómovia tvrdia, že centrálna banka nestíha tlačiť peniaze dostatočne rýchlo, aby udržala krok s infláciou. Venezuela, ktorá bola vďaka rope kedysi jednou z najbohatších krajín Južnej Ameriky, sa zmieta v hlbokej hospodárskej kríze. Vyvolal ju pokles cien ropy a jej ťažby v predchádzajúcich rokoch, a tiež politika prezidenta Nicolása Madura. Ten zase obviňuje z problémov krajiny sankcie, ktoré na ňu uvalili USA, a tiež opozíciu. Hospodárska kríza však spôsobila, že v rokoch 2015 až 2017 odišiel z Venezuely takmer jeden milión ľudí, čo sú 3 % obyvateľov. Do Rio Chico prichádza Marvin Guaramato na aute naloženom škatuľami s olejom, cestovinami a kukuričnou múkou. Nastáva vrava a zmätok, v ktorom sa rybári sa snažia vymeniť svoj úlovok za potraviny. Jeden z nich, Reinaldo Armas, je spokojný, že získal produkty pre rodinu. Niekedy však nedokáže vymeniť úlovok za nič. "Niektoré dni strávim päť hodín bez toho, aby som ich za niečo vymenil a musím vziať všetky ryby domov," dodal.


Chovateľa v Česku usmrtil lev, polícia ho zastrelila

Chovateľovi lekári už nedokázali pomôcť.

PRAHA. V moravskej obci Zděchov v okrese Vsetín napadol v utorok chovateľa lev. Muž jeho útok neprežil, informoval server Novinky.cz. Podľa informácií TV Nova krátko pred poludním vnikla zásahová jednotka do objektu, kde sa nachádzali deväťročný lev a trojročná levica a obe zvieratá zastrelila. Chovateľovi však už lekári nedokázali pomôcť. Mŕtveho muža našiel ráno otec, ktorý uvidel jeho telo na kamerách nainštalovaných v klietkach. Klietka bola podľa otca chovateľa zamknutá zvnútra a ide podľa neho o trestný čin. Policajti to odmietli komentovať. "Môžem potvrdiť, že v obci Zděchov došlo v utorok ráno k incidentu, pri ktorom lev napadol svojho majiteľa," povedala Lenka Javorková, hovorkyňa Krajského riaditeľstva Polície ČR v Zlíne. Na mieste zasahovali podľa nej všetky zložky integrovaného záchranného systému, povolaná bola i policajná zásahová jednotka z Brna. Chovateľa Michala Práška napadol lev Fufi už v roku 2012, keď levy choval ešte na Slovensku. Skončil v nemocnici s hlbokými tržnými ranami na končatinách, ale prežil bez vážnejších zranení, uviedol portál iDNES.cz. Muž chodieval s mladou levicou na vôdzke aj na prechádzky, čo sa nepáčilo miestnym obyvateľom. K ďalšiemu incidentu došlo vlani v lete, keď levica v Zděchove napadla cyklistu, ktorého museli ošetriť v nemocnici. Zástupca hovorcu Štátnej veterinárnej správy Petr Majer uviedol, že chov levov v obci Zděchov veterinári opakovane nepovolili. "Dôvodom bolo chýbajúce stavebné povolenie na koterec s výbehom," dodal Majer.


Holjenčíkovho nástupcu plánuje koalícia oslabiť

Ceny za energiu by sa po škandále mali určovať podľa nových pravidiel, naznačil premiér Robert Fico zo Smeru.

BRATISLAVA. Mal dve funkcie a kontroloval sám seba. Po škandále s vysokými cenami energií koalícia zvažuje, že nový šéf Úradu pre reguláciu sieťových odvetví príde o časť právomocí a cenové rozhodnutia by mal okrem neho podpisovať aj jeho podpredseda. Pre problémy s faktúrami odstúpil po nátlaku šéfa SNS Andreja Danka pred vyše týždňom po rozhovore s premiérom Robertom Ficom zo Smeru šéf úradu Jozef Holjenčík, ktorého nominoval Smer. Možnosť, že sa zmenia pravidlá, ktorými sa určujú ceny elektriny, naznačil Fico v televízii TA3. Koalícia rieši aj možnosť, že oddelí funkciu šéfa úradu a šéfa predsedu regulačnej rady, ktorá môže naprávať rozhodnutia o cenách energie, povedal poslanec koaličného Mosta-Hídu Gábor Gál v RTVS. Holjenčík mal obe funkcie. O nových pravidlách bude v utorok rokovať koaličná rada. Koaličná rada bude rokovať aj o vzniku energetického holdingu, ktorý požaduje SNS. Vlastnícke podiely, ktoré zostali štátu v energetických spoločnostiach, by sa sústredili na jednom mieste. Štát by si tak posilnil pozíciu vo významných podnikoch. Štátne podiely by sa podľa Fica mohli združiť buď v úplne novom holdingu, prípadne v niektorej štátnej firme, ako je napríklad materská spoločnosť Slovenského plynárenského priemyslu. Vláda ju získala späť do stopercentného vlastníctva štátu. „Cítim, že partneri sú naklonení takejto myšlienke, hlavne pokiaľ ide o ideu,“ povedal Fico. Energetický holding bol podľa neho pôvodne myšlienkou Smeru, nie SNS. Posťažoval sa na zmeny vo vlastníctve viacerých spoločností, ktoré v posledných rokoch robili ich zahraniční spoluvlastníci. Otázne tiež je, či sa štát bude snažiť kúpiť od talianskeho Enelu akcie Slovenských elektrární, kde v súčasnosti vlastní 34 percent. Štát podľa Fica zváži, či do toho pôjde. „Opäť chceme vložiť nohu do dverí, ako sme to urobili v prípade SPP,“ povedal. Ak by Taliani predávali svoj podiel, štát by mal podľa Fica záujem o 17 percent, aby mal v Slovenských elektrárňach väčšinu. Napriek Holjenčíkovmu odchodu opozícia zvolala schôdzu, na ktorej bude parlament hlasovať o dôvere k Ficovi a jeho vláde. Od jej vzniku pôjde o druhý pokus. Prvá snaha odvolať ho súvisela s kauzou Bašternák, ktorá siaha k ministrovi vnútra Robertovi Kaliňákovi zo Smeru. "Holjenčík plnil príkazy Fica a Úradu vlády a bol osobným chránencom Fica," hovorí poslankyňa Jana Kiššová z SaS. Opozícia žiadala napríklad, aby sa premiér politicky vyrovnal s ministrom hospodárstva Petrom Žigom zo Smeru. Fico sa svojho ministra v televízii zastával. "Tvrdo pracoval, aby sa odstránili chyby, ktoré napáchal ÚRSO," povedal. Mimoriadnu schôdzu na jeho odvolávanie, ktorá bude na budúci týždeň, označil za smiešnu. Naznačil aj jej priebeh s tým, že po prečítaní opozičného návrhu zrejme vystúpi, potom z parlamentu, kde má jeho koalícia väčšinu, odíde. Dodal, že má iné dôležité povinnosti. Poslanci Smeru sa podľa neho rozhodnú sami, či na schôdzi zostanú. Opozícia nemá dosť hlasov, aby vládu odvolala. Predseda SNS Andrej Danko pred dvoma týždňami pre problém s cenami energií hovoril o koaličnej kríze a sťažoval sa, že premiér s ním nehovoril už niekoľko dní. Lídri Smeru, SNS a Mosta sa minulú stredu v koaličnej rade dohodli na pravidelných odborných stretnutiach a intenzívnejšej komunikácii. Napätie v koalícii zobral Fico na seba. Povedal, že zaň môže aj jeho "obrovská miera zaneprázdnenosti". Koalícia podľa neho nemá žiadnu krízu a prípadné konflikty sú dôsledkom toho, že sú v nej tri odlišné politické strany. Danko mal od vzniku koalície problém s podpredsedom Smeru a ministrom kultúry Marekom Maďaričom pre koncesionárske poplatky aj s poslancom Smeru a šéfom komunikačného tímu Úradu vlády Erikom Tomášom. Analytici hovoria, že pre najsilnejšiu stranu Smer je najväčším súperom práve koaličná SNS.


Peter Sagan skončil v časovke na 17. mieste, víťaz si čítal knihu

VOORBURG. Švajčiarsky cyklista Stefan Küng zvíťazil v 2. etape pretekov BinckBank Tour 2017 v Holandsku. Jazdec stajne BMC zvládol deväťkilometrovú časovku v uliciach Voorburgu za 10:58:51 minúty a dostal sa do čela celkového poradia. Z neho tak zosadil Slováka Petra Sagana, ktorý finišoval s mankom necelých 30 sekúnd na 17. mieste. streda 9. augusta: 3. etapa (Brankenberge - Ardooie, 186 km) štvrtok 10. augusta: 4. etapa (Lanaken - Lanaken, 161 km) piatok 11. augusta: 5. etapa (Sittard-Geleen - Sittard-Geleen, 165 km) sobota 12. augusta: 6. etapa (Riemst - Houffalize, 197 km) nedeľa 13. augusta: 7. etapa (Essen - Geraardsbergen, 194 km) Dvojnásobný majster sveta sa prepadol na 8. miesto s 15-sekundovou stratou na Künga. Ďalší slovenský reprezentant z Bory Michael Kolář finišoval na 134. mieste so stratou 1:12 min, celkovo je 133. "Myslím si, že vzhľadom na počasie môžem byť s dnešným výsledkom spokojný. Nie je jednoduché pretekať sa v takýchto podmienkach, zvlášť, keď nie sú rovnaké pre všetkých. Nič sa nedá robiť, aj taký je šport. Som celkom spokojný, predovšetkým ma teší, že som nespadol v tom lejaku. Škoda, že Body (Maciej Bodnar, pozn.) nevyhral. Mal na to a bol veľmi blízko k triumfu," uviedol Sagan na facebooku. Druhý v etape skončil Saganov tímový kolega z Bora-Hansgrohe Poliak Maciej Bodnar (+4 s) a tretí bol Holanďan Tom Dumoulin zo Sunwebu (+5 s). Krátku časovku na technickom okruhu pretekárom ešte viac sťažil dážď, ktorý začal padať krátko po finiši prvých cyklistov. "Čakal som dve a pol hodiny, kým sa to celé skončilo. Nebolo príliš teplo, ale na preteky som sa nepozeral, mal by som zbytočné nervy. Radšej som si prečítal knihu, ktorú som mal so sebou. Škoda, že spadol Tony Martin, ten ma mohol ohroziť. Netrpezlivo som čakal aj na to, ako dopadne Peter Sagan. Keď došiel do cieľa, vydýchol som si. Nemôžete sa tešiť, kým sa všetko neskončí. Teším sa, že som sa dostal celkovo do vedenia a verím, že si túto pozíciu udržím až do konca. Budem bojovať," uviedol Stefan Küng v reakcii v prenose Eurosportu, citoval ho web Cyclingnews. To využil práve Küng, ktorý nakoniec ako jediný z celého pelotónu zajazdil pod jedenásť minút. Pretekári sa borili s klzkou vozovkou a neustálym dažďom, ten si vyžiadal viacero pádov. Na zemi skončili napríklad časovkársky špecialista Tony Martin, no etapu dokončil. Künga už v náročných podmienkach nik nezdolal. Sagan predviedol dobrý výkon, nebál sa riskovať, ale na udržanie si dresu pre lídra celkového poradia mu to už nestačilo.


Developer Prima Parku kritizuje mestskú časť Ružinov za nečinnosť

BRATISLAVA. Bratislavská mestská časť Ružinov šíri dezinformácie a zakrýva nimi svoju nečinnosť. Tvrdí to developer Cresco Ružinov, ktorý zastrešuje projekt Prima Park 1. Budova je stále neskolaudovaná a v septembri jej vypršalo predčasné užívanie. Cresco Ružinov za tým vidí zámer Ružinova zastrieť vlastnú nečinnosť v kolaudačnom konaní. Developer sa opäť rozhodol podať podnet na prokuratúru. "Záleží nám na tom, aby sa problém s kolaudáciou tejto stavby vyriešil raz a navždy," uviedol v tlačovej správe PR Konzultant Cresco Ružinov Sergej Danilov. "Budeme brániť náš projekt, ktorý sme postavili v dobrej viere, ako aj naše meno všetkými právnymi prostriedkami, ktoré máme k dispozícii,“ povedal konateľ spoločnosti Cresco Ružinov Martin Šechny.Starosta Ružinova Martin Chren v médiách hovoril o štvorročnej nečinnosti Cresco Ružinov, tvrdí developer a dodáva, že toto tvrdenie sa nezakladá na pravde, o svojich krokoch totiž pravidelne verejnosť informuje na webovej stránke www.primapark.sk. Mestská časť Ružinov spochybňovala aj serióznosť developera. Podľa starostu bolo predčasné užívanie projektu Prima Park 1 povolené netradične, bez územného konania, len vydaním stavebného povolenia na nadstavbu, hoci sa menili objemy, a územné konanie zákon v takom prípade vyžaduje. "Prima Park 1 bol projektom rekonštrukcie so zmenou účelu využitia z administratívnej budovy na obytnú funkciu v intenciách územného plánu. K žiadnym zmenám objemov nedošlo, všetky rozmery ostali zachované,“ reaguje Šechny."Od úradníkov v Ružinove sme nikdy nežiadali žiadnu ústretovosť. Žiadame len štandardný postup v rámci náplne ich práce," dodal na záver Šechny s tým, že mestskej časti vyčíta, že chce obyvateľov Prima Parku 1 odbiť predĺžením predčasného užívania. Podnet na prokuratúru sa rozhodli podať už druhýkrát. "Veríme, že prokuratúra prešetrí zákonnosť postupu mestskej časti Ružinov v tejto kauze a zastaví jej nečinnosť,“ uzavrel Šechny. Starosta mestskej časti Ružinov Martin Chren v reakcii uviedol, že rozumie úsiliu developera chrániť svoje záujmy a investovať do skvalitnenia prostredia pre obyvateľov. "Mestská časť si však nemôže dovoliť pracovať so zákonom ako v samoobsluhe a vydávať list za dokument, ktorý má rovnakú právnu váhu ako záväzné stanovisko," vysvetlil Chren. Starosta zdôrazňuje, že napísané listy nesignalizujú fakt, že developer aj koná. "Naopak, developer Cresco Ružinov do dnešného dňa nepodal ani len žiadosť o kolaudáciu," uviedol Chren. Žiadosť o kolaudáciu totiž musí developer podať opäť. Chren dodal, že hneď ako stavebný úrad dostane od magistrátu zmenené záväzné stanovisko alebo oficiálne stanovisko iného dotknutého orgánu, bude sa ním riadiť a konať podľa neho. Developer by mal podľa Chrena kontaktovať magistrát a nie stavebný úrad.


Z Budaja je brankárska jednotka, zranil sa mu aj druhý konkurent

LOS ANGELES. Pre zdravotné problémy kolegov v zámorskej NHL sa dostal do pozície jednotky. Slovenský hokejový brankár Peter Budaj odchytal v drese Los Angeles Kings druhý zápas za sebou, keď v noci na nedeľu solídnym výkonom prispel k výhre nad Vancouverom Canucks 4:3 po nájazdoch. Svätyňu kalifornského mužstva mal pôvodne hájiť Jeff Zatkoff, ale ten si pri dopoludňajšom rozkorčuľovaní poranil slabiny. Z ľadu mu museli pomôcť spoluhráči a podľa všetkého ho čaká dlhšia pauza. Kings už tak chýba klubová jednotka Jonathan Quick, elitný gólman bude pre problémy so slabinami pauzovať minimálne do januára. Vedenie LA namiesto Zatkoffa povolalo do prvého tímu Jacka Campbella, ktorý doteraz pôsobil v tíme Ontario Reign v AHL. Farmárske mužstvo po preradení Budaja a Campbella do A-tímu muselo v gólmanskej otázke improvizovať. V sobotňajšom súboji proti San Jose Barracuda stál v bránke 22-ročný Jonah Imoo, náhradníka mu robil jeho otec Dusty, ktorý pôsobí v organizácii ako tréner brankárov. Štyridsaťšesťročný Dusty Imoo reprezentoval Japonsko na ZOH 1998 v Nagane. Budaj proti Vancouveru kryl 22 z 25 streleckých pokusov súpera, v samostatných nájazdoch ho neprekonal ani jeden z trojice Sven Bärtschi, Alexandre Burrows, Brandon Sutter. Bolo to pre neho druhé víťazstvo za sebou, v noci na piatok prispel k výhre Kings v Dallase. Ďalším súperom LA bude v noci na stredu na domácom ľade Columbus.


Pospíšila čaká dôležitý krok v kariére. Buďte v strehu, vravia v Calgary

BRATISLAVA. Slovenský hokejový útočník Martin Pospíšil patril v minulej sezóne k najproduktívnejším hráčom americkej juniorskej súťaže USHL. V drese Sioux City Musketeers odohral v súčte základnej časti a play off 46 zápasov so ziskom 64 bodov (16+48). V nasledujúcom ročníku čaká zvolenského rodáka dôležitý krok v kariére, prechod z mládežníckeho do seniorského hokeja, ktorý by mal absolvovať v drese Stocktonu Heat v AHL. Devätnásťročný center patrí v zámorí do organizácie Calgary Flames, s ktorou podpísal v apríli vstupný nováčikovský kontrakt na tri sezóny. Hra do tela bude vždy súčasťou môjho prejavu na ľade, ale ak ste pravidelne na trestnej lavici, nemôžete rozvíjať svoje schopnosti. V minulej sezóne som bol schopný častejšie vnímať hru na ľade, čo bol najväčší rozdiel oproti môjmu prvému roku v USHL. Sústredil som sa na to, čo je potrebné, aby som urobil ďalší krok vpred. Flames si vybrali urasteného Slováka ešte na vlaňajšom drafte, keď ich upútal nielen produktivitou, ale aj fyzickou hrou. V USHL však nazbieral až 253 trestných minút, čo bolo najviac v celej súťaži. V sezóne 2018/2019 sa už Pospíšil sústredil viac na hru, o približne polovicu skrátil čas strávený na trestnej lavici a takmer zdvojnásobil svoj bodový zisk. "Ak ma teraz niekto na ľade zasiahne, necítim potrebu sa s ním hneď pobiť, iba v niektorých prípadoch. Počas prvého roku v USA som bol agresívnejší. Ak mal nejaký spoluhráč na klzisku problém, zastal som sa ho vždy, keď to bolo možné. Ak sa ma niekto dotkol, reagoval som prehnane a bol som pripravený na súboj," vysvetľoval pre oficiálny web Calgary Flames odchovanec zvolenského hokeja, ktorý pred príchodom do Severnej Ameriky pôsobil v akadémii rakúskeho Salzburgu. Pospíšil si uvedomuje, že fyzické dispozície ho predurčujú na tvrdú hru, no zároveň vie, že na seniorskej úrovni si časté vylúčenia nebude môcť dovoliť. "Hra do tela bude vždy súčasťou môjho prejavu na ľade, ale ak ste pravidelne na trestnej lavici, nemôžete rozvíjať svoje schopnosti. V minulej sezóne som bol schopný častejšie vnímať hru na ľade, čo bol najväčší rozdiel oproti môjmu prvému roku v USHL. Sústredil som sa na to, čo je potrebné, aby som urobil ďalší krok vpred," vysvetľoval. Po dvoch vydarených sezónach v juniorskej USHL sa vedenie Calgary rozhodlo, že bývalému mládežníckemu reprezentantovi Slovenska ponúkne zmluvu. Flames veria, že Pospíšil bude správnou voľbou pre ich organizáciu. "Keď sa pozriete, aký pokrok urobil v priebehu takého krátkeho času, je to pôsobivé," povedal riaditeľ hráčskeho vývoja v Calgary Ray Edwards, ktorému na mladom útočníkovi neprekáža ani veľké množstvo trestných minút. "Radšej budeme pracovať s hráčom, ktorý má v sebe zápal pre hru a hrá vo vysokom nasadení. Je to všetko len o tom, ako to dokážeme využiť. Ak však máte schopnosti, aké má Martin, ste v dobrej pozícii," vysvetlil. Pospíšil začiatkom júla absolvoval rozvojový kemp a Calgary s ním v nasledujúcom ročníku určite počíta v seniorskom hokeji. S najväčšou pravdepodobnosťou by to malo byť v Stocktone Heat v AHL, kde si môže zahrať po boku krajana a niekdajšieho reprezentačného spoluhráča Adama Ružičku. "Som pripravený, je to veľký krok z juniorskej súťaže, dúfam, že do AHL. Ostatné dva roky ma však veľmi dobre pripravili. Kľúčom k úspechu je nič nemeniť. Musím využívať moju rýchlosť, fyzické prednosti a strelu. Potrebujem byť len sám sebou, každé striedanie, každý zápas," doplnil účastník MS do 18 aj 20 rokov, na ktorého rozvoj sú v Kanade zvedaví. "Čaká ho prechod z juniorského do seniorského hokeja. Podobne ako každého mladého hráča. Vieme však, že je dostatočne rozumný, má správny 'drajv' a súťaživosť, ktorá by mu mohla pomôcť lepšie zvládnuť túto zmenu. Ak sa mu to podarí, buďte v strehu. Je zábavné ho sledovať," vyjadril sa Edwards.


SeaBubbles predstavilo lietajúci vodný taxík

Táto francúzska spoločnosť chce konkurovať Uberu pomocou riečnych taxíkov.

Mnoho veľkomiest bojuje zo zhustenou premávkou, s ktorou súvisí aj znečisťovanie ovzdušia. Dosť z nich sa nachádza v blízkosti vodných tokov či morských pobreží, no na transport svojich obyvateľov vodné cesty nevyužíva. To chce zmeniť francúzska spoločnosť SeaBubbles, ktorej sa podarilo na svoj projekt vodného taxi získať podporu 10 miliónov eur od francúzskej poisťovacej spoločnosti MAIF. Už v minulom roku započal vodný taxík svoju odvážnu víziu revolucionizovať mestské cestovanie. Chcú priniesť sieť autonómnych riečnych taxíkov v tvare auta vybavených krídlami, ktoré by doslova stúpali nad povrch hladiny. Tieto taxíky, by sa mohli využívať v mestách, ktoré sa nachádzajú pri vodných tokoch podobným spôsobom ako to robí spoločnosť Uber na pevnine. Samotné kapsule sú vyrobené zo sklolaminátu a peny s vysokou hustotou. Na pohon slúžia dva elektromotory, ktoré čerpajú energiu z batérii, ktoré sa dajú pri dostatočnom slnečnom svetle dobiť vďaka solárnym panelom. Špeciálne tvarované podvodné krídla (podobné sa používajú na plachetniciach) pri dosiahnutí určitej rýchlosti umožňujú zdvihnúť kapsulu nad vodu, čím sa znižuje trenie až o 40 percent a dochádza k úspore energie. Vďaka tomu by mohla takáto kapsula vyvinúť rýchlosť až 46 km/h. Plne nabitý "vodný taxík" prekoná vzdialenosť 80 až 100 kilometrov. Spoločnosť by do leta chcela mať na rieke Seina v Paríži až 12 takýchto taxíkov. Spoločnosť SeaBubbles do roku 2018 dúfa, že rozšíri svoje služby do desiatich miest v Európe, Ázii, na Blízkom východe a do USA, pričom do roku 2024 bude v 50 mestách fungovať služba na požiadanie. Samozrejme, SeaBubbles čelí obrovským finančným a regulačným výzvam. Spoločnosť musí vytvoriť pracovný prototyp, získať ďalších investorov, presvedčiť predstaviteľov mesta aby im umožnili prevádzkovať vodné cesty a vytvoriť aplikáciu pre cestujúcich. Musia tiež preukázať, že tieto plavidlá sú bezpečné, a vybudovať prístavné nabíjacie stanice. Uberu stačilo vytvoriť aplikáciu. SeaBubbles bude musieť vybudovať celú dopravnú sieť.


Najväčšie európske dvojmotorové dopravné lietadlo má za sebou prvý let

TOULOUSE. Najväčšie európske dvojmotorové dopravné lietadlo Airbus A350-1000 uskutočnilo vo štvrtok svoj premiérový let. Odľahčený stroj vyrobený z uhlíkových vlákien je o sedem metrov dlhší a je schopný prepraviť o štyridsať ľudí viac než jeho základná verzia A350, informuje agentúra Reuters. Lietadlo v cene 356 miliónov dolárov (336 mil. eur) začalo svoj prvý let tesne po 10.40 h SEČ v Toulouse na juhozápade Francúzska. Ukážka trvala tri hodiny a sledovali ju zástupcovia leteckých spoločností. Airbus vývojom tohto modelu hodlá vytvoriť konkurenciu podobnému a obľúbenému Boeingu 777. Airbus A350-1000 s 366 sedadlami pre pasažierov bol vytvorený so zámerom prelomiť monopol Boeingu v lukratívnom segmente lietadiel "mini jumbo", ktoré sú charakteristické dvoma motormi a schopnosťou prepraviť približne 350 pasažierov. Lietadlo je väčším príbuzným modelu Airbus A350-900 z vlaňajška. Obe sú zostavené z podobných moderných materiálov ako Boeing 787 Dreamliner v súlade so snahou o šetrenie paliva a lepší komfort cestujúcich. Nový airbus je jedným z troch testovacích lietadiel určených na zimné skúšky. Airbus A350-1000 má vstúpiť do prevádzky v druhej polovici roka 2017.


Američania chcú spravodlivejších zamestnávateľov, ukazuje prieskum

WASHINGTON. Až 79 percent Američanov by prijalo zníženie platu výmenou za spravodlivejšieho zamestnávateľa. Vyplýva to z výsledkov prieskumu neziskovej organizácie Just Capital a Univerzity Chicago, o ktorých informoval denník Washington Post. Just Capital pravidelne vyhodnocuje firemné praktiky a pravidlá a zostavuje rebríček spravodlivých firiem. Z výsledkov jej najnovšieho prieskumu vyplynulo, že Američanom záleží na tom, či je ich zamestnávateľ dobrý korporátny občan, čo hodnotia najmä podľa toho, ako sa správa ku svojim zamestnancom. Opýtaní uviedli, že spoločnosti dostatočne nezdieľajú svoje úspechy so zamestnancami. Veľká väčšina (až 85 percent) Američanov je tiež ochotná zaplatiť viac za výrobok od firmy so spravodlivými obchodnými praktikami. "Plat zamestnancov, zaobchádzanie so zamestnancami, benefity, inklúzia a diverzita - toto všetko sa nedávno stalo hlavným cieľom kritiky," uviedol Riaditeľ Just Capital Martin Whittaker s tým, že spomínané názory boli rovnaké naprieč všetkými vekovými kategóriami. Whittaker pre Washington Post zdôraznil, že tieto pocity má značná časť Američanov aj napriek tomu, že nezamestnanosť je na rekordne nízkej úrovni a korporátne zisky sú vysoké. "Ľudia väčšinou len chcú, aby firmy zaobchádzali s ľuďmi ako s ľudskými bytosťami, či je to zamestnanec alebo zákazník," dodal Whittaker.


Slovákom sa v AHL darilo, Studeniča vyhlásili za prvú hviezdu

BRATISLAVA. Sobotňajšia porcia zápasov v AHL priniesla aj tri slovenské góly. Svojim tímom takto pomohli útočníci Marián Studenič a Peter Cehlárik a tiež obranca Christián Jaroš. Celkovo bolo v hre až osem slovenských hokejistov. Studenič strelil v druhej minúte predĺženia víťazný gól Binghamtonu Devils v súboji s Torontom Marlies a vyhlásili ho za prvú hviezdu. Celkovo má v šiestich zápasoch na konte dva presné zásahy. Opäť sa trafil aj Cehlárik, hoci jeho tím Provdence Bruins doma prehral s Lavalom Rocket 2:3 po nájazdoch. Cehlárik premenil aj svoj samostatný nájazd, ale v tíme hostí uspeli až dvaja hráči. Cehlárik má zo šiestich zápasov v aktuálnej sezóne AHL 8 bodov (6+2) a nesie výrazný podiel na druhom mieste Providence v tabuľke Atlantickej divízie AHL. Momentálne mu patrí šiesta priečka medzi najlepšími strelcami súťaže. Prvý gól v sezóne si pripísal obranca Belleville Senators Jaroš. Jeho tím prehral v Springfielde 3:5. Ďalší dvaja slovenskí útočníci sa v sobotu zapísali medzi gólových asistentov. Marko Daňo takto pomohol Clevelandu k triumfu nad Rockfordom (5:0). Slovenský reprezentant si pripísal aj plusový bod a dve trestné minúty za zdržiavanie hry. Až dvakrát asistoval pri góle Adam Ružička a prispel k víťazstvu Stocktonu na ľade Bakersfieldu 6:3. Hartford zdolal Bridgeport 4:1 aj vďaka 16 zákrokom slovenského brankára Adama Húsku, ktorý odchytal 58:41 min a za svoj chrbát pustil len jeden puk. AHL 2019/2020 - základná časť: /Marián Studenič (Binghamton) strelil gól, dvakrát vystrelil na bránu a stal sa prvou hviezdou zápasu/ /Martin Fehérváry (Hershey) si štyrikrát vystrelil na bránu a zaznamenal jeden mínusový bod/ /Peter Cehlárik (Providence) strelil gól, premenil samostatný nájazd a päťkrát vystrelil na bránu/ /Róbert Lantoši (Providence) štyrikrát vystrelil na bránu/ /Christián Jaroš (Belleville) strelil gól a dvakrát vystrelil na bránu/ /Marko Daňo (Cleveland) raz asistoval, trikrát vystrelil na bránu, zaznamenal jeden plusový bod a pripísal si dve trestné minúty/ /Adam Ružička (Stockton) dvakrát asistoval, trikrát vystrelil na bránu, zaznamenal jeden plusový bod a pripísal si dve trestné minúty/ /Adam Húska (Hartford) odchytal 58:41 min, pripísal si 16 zákrokov zo 17 striel/


Akciový trh v USA posilnil, rastie optimizmus ohľadom dohody s Čínou

BRATISLAVA. Akciový trh v USA v utorok posilnil vďaka rastúcemu optimizmu, že USA a Čína nájdu dohodu, ktorá zabráni eskalácii obchodnej vojny. Celkový trh rástol tretí deň v rade, k čomu prispeli najmä technologické, finančné a zdravotnícke tituly. Investori privítali vyhlásenie amerického prezidenta Donalda Trumpa, že v prípade viditeľného pokroku v rokovaniach môže lehotu na dosiahnutie dohody s Pekingom posunúť na neskorší termín.Index S&P 500 posilnil o 1,3 percenta na 2 744,73 bodu, Dow Jones o 1,5 percenta na 25 425,76 bodu a Nasdaq tiež o 1,5 percenta na 7 414,62 bodu. O urovnaní obchodného sporu, v rámci ktorého obe krajiny zaťažili vzájomnú obchodnú výmenu rozsiahlymi reštriktívnymi clami, budú s čínskymi partnermi vo štvrtok a piatok rokovať americký minister financií Steven Mnuchin a obchodný splnomocnenec USA Robert Lighthizer. Ak rozhovory v Pekingu neprinesú novú dohodou, hrozí, že Washington začiatkom budúceho mesiaca zvýši clá na čínske tovary, ktorých dovoz má hodnotu 200 mld. USD ročne, zo súčasných 10 percent na 25 %percent. Druhého marca totiž uplynie 90-dňová lehota, počas ktorej obe strany upustili od zavádzania ďalších ciel.


Do areálu Netanjahuovej rezidencie hodili dymovnice

K činu došlo počas piatkových protestov proti skorumpovanosti Netanjahuovej vlády.

JERUZALEM. Tri dymovnice hodil v piatok neznámy páchateľ do areálu súkromnej rezidencie izraelského premiéra Benjamina Netanjahua v meste Caesarea ležiacom na severe Izraela. Informoval o tom na svojej webovej stránke denník Jerusalem Post s odvolaním sa na vyhlásenie izraelskej polície. K spomínanému činu došlo počas piatkových protestov proti skorumpovanosti Netanjahuovej vlády. Vo štvrtok Netanjahu reagoval na článok uverejnený v izraelskom denníku Maariv, podľa ktorého jeho manželka Sara požiadala z dôvodov vlastnej ochrany o pridelenie pancierového auta. "Ani nemusím hovoriť, že toto je ďalší príklad falošnej správy. Ani moja manželka, ani ja sme o nič také nepožiadali," napísal Netanjahu na svojom oficiálnom konte na Twitteri. Izraelská polícia incident vyšetruje.


Školskí odborári nesúhlasia s návrhom kolektívnej zmluvy na budúci rok

Návrh neobsahuje požiadavku na navýšenie platov učiteľov.

BRATISLAVA. Odborový zväz pracovníkov školstva a vedy na Slovensku (OZ PŠaV) nesúhlasí s návrhom kolektívnej zmluvy na rok 2018. Podľa slov vedúceho úradu OZ PŠaV Juraja Stodolovského návrh zmluvy neobsahuje akúkoľvek požiadavku na valorizáciu tarifných platov pedagogických a odborných zamestnancov regionálneho školstva a učiteľov vysokých škôl v roku 2018. V reakcii na to zaslal predseda zväzu Pavel Ondek list vedúcemu Úradu vlády Igorovi Federičovi, rovnako aj prezidentovi Konfederácie odborových zväzov Jozefovi Kollárovi. "V liste vyjadrujeme zásadný nesúhlas s aktuálnym návrhom kolektívnej zmluvy vyššieho stupňa na rok 2018 a žiadame, aby bola do procesu kolektívneho vyjednávania zaradená aj požiadavka na valorizáciu tarifných platov pedagogických a odborných zamestnancov regionálneho školstva a učiteľov vysokých škôl v roku 2018 minimálne vo výške, ktorú garantuje programové vyhlásenie vlády SR," uviedol Stodolovský. Zároveň v liste pripomínajú, že valorizácia platov od 1. septembra bola výsledkom rokovaní, ktoré sa začali ešte koncom roka 2016. Vedúci úradu OZ PŠaV podotkol, že vláda vo svojom programovom vyhlásení garantuje valorizáciu tarifných platov zamestnancov školstva o šesť percent v rokoch 2016 a 2018-2020. "Niektoré vyjadrenia predstaviteľov sú zavádzajúce v tom, že valorizácia od 1. septembra tohto roku znamenala predčasné splnenie záväzku na rok 2018. Tá však bola predstaviteľmi odborov vnímaná ako snaha vládnej koalície výraznejšie zlepšiť pretrvávajúce nedostatočné mzdové ohodnotenie zamestnancov školstva nad rámec programového vyhlásenia vlády SR aj v súvislosti s opakovanými odporúčaniami OECD a Európskej komisie," uzavrel Stodolovský.


Pápež vyzval zahraničné médiá, aby použili silu tlače na hľadanie pravdy

Pápež a katolícka cirkev si podľa jeho slov vážia prácu novinárov.

VATIKÁN. Pápež František vyzval zahraničných novinárov, aby použili silu tlače na hľadanie pravdy a dávanie hlasu tým, ktorí ho nemajú. Vyjadril sa tak v sobotu počas audiencie so Združením zahraničných novinárov v Ríme, pričom nazval žurnalistiku dôležitým nástrojom v boji proti nenávisti a falošným správam. František tiež na novinárov naliehal, aby sa nestali obeťami senzáciechtivých titulkov a napoly napísaných správ. Ako uviedol, chyby môžu nielen skresľovať pravdu, ale aj poškodiť celým komunitám. Pápež sa okrem iného vyjadril, že si s katolíckou cirkvou vážia prácu novinárov, a to aj keď sa často dotknú "citlivého nervu, aj v rámci cirkevného spoločenstva".


TECH_FMVedci zrejme zistili, ako vznikli vírusy

Nový objav naznačuje, ktorá hypotéza o vzniku vírusov môže mať pravdu.

Ani nevieme, či sú živé. Definícia života totiž hovorí, že živé je to, čo sa okrem mnohých iných vecí dokáže aj rozmnožovať. Vírusy to samé nezvládnu. Potrebujú hostiteľskú bunku, ktorej prakticky ukradnú DNA. Okrem filozofickej otázky, či sú vírusy vlastne živé, však vedcov viac zaujímali iné: ako vlastne vznikli? Sú predchodcom zložitejšieho života alebo vznikli až po jeho objavení jeho evolučnou redukciou? Prípadne, nie je to trochu inak? Nový objav z Antarktídy teraz ukazuje, ako to mohlo byť naozaj: ako vírusy vznikli a čo s tým majú bunky. Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Ford predstavil šiltovku pre kamionistov, ktorá má zachraňovať životy

Keď je vodič unavený, šiltovka zabliká a zavibruje.

RIO DE JANEIRO, BRATISLAVA. Únava za volantom je problém, ktorý často trápi diaľkových šoférov, teda hlavne kamionistov. Nový vynález Fordu má kamionistom v ťažkých chvílach pomôcť - a nielen tým, ako dobre v ňom budú vyzerať. Brazílska pobočka Fordu vyvinula vôbec prvý kus "smart" oblečenia, ktorý majú vodiči nosiť za volantom a ktorý pomôže v prevencii pred nehodami. Ford Safe Cap vyzerá na prvý pohľad ako bežná šiltovka, no keď si ho kamionista nasadí na hlavu, senzory snímajú jeho pohyby hlavy. Na základe predchádzajúceho výskumu, ako sa kamionisti hýbu, keď sú čerství, a ako sa hýbu, keď ich začína brať na spánok, šiltovka vie, kedy na kamionistu prichádza únava. Vtedy vie šiltovka upozorniť vodiča - blikaním, zvukovým signálom aj vibrovaním. Prototyp je aktuálne vo fáze testovania, kde s ním kamionisti za osem mesiacov najazdia pätisíc kilometrov; posudzovať ho budú aj odborníci na spánok a na bezpečnosť cestnej premávky, ktorí tvrdia, že šiltovka by mohla pomôcť predchádzať nehodám. Ford si potom vynález chce nechať patentovať a certifikovať, no šiltovku zatiaľ na trh uviesť neplánuje. Či automobilka vyvíja pre kamionistov aj tielko s fľakom od horčice, tlačová správa nespomína.


Goldman Sachs pre brexit presunie tisíc zamestnancov z Londýna do Únie

O presune pracovných miest do Frankfurtu uvažuje aj banková skupina Lloyds. Tvrdia interné zdroje.

LONDÝN. Americká investičná banka Goldman Sachs uvažuje podľa mediálnych správ o presune až 1000 pracovných miest z Londýna do Frankfurtu nad Mohanom. Dôvodom je vystúpenie Veľkej Británie z Európskej únie (EÚ). Banka celkovo plánuje zníženie počtu svojich zamestnancov v Londýne o polovicu na 3000, uviedol nemecký denník Handelsblatt s odvolaním sa na finančné zdroje. Goldman Sachs vyhlásila, že zatiaľ neprišlo k žiadnemu rozhodnutiu. V odvetví sa však už od vlaňajšieho novembra hovorí o tom, že banka uvažuje o presune niektorých operácií do Frankfurtu nad Mohanom. Podľa interných zdrojov o presune pracovných miest do Frankfurtu uvažuje aj banková skupina Lloyds. Finančný koncern chce z tohto dôvodu založiť v Nemecku dcérsku spoločnosť, uviedol zdroj oboznámený s plánmi banky. Švajčiarska banka UBS vyhlásila, že brexit sa môže dotknúť približne jej 1000 londýnskych zamestnancov. Najväčšia európska banka HSBC oznámila, že pre brexit uvažuje o presune 1000 pracovných miest z Londýna.


Polícia začala stíhať Kmotríka mladšieho pre prečin ublíženia na zdraví

Skupina o titul

Skupina o záchranu

Trnava - Slovan

Výtržnosti na derby

Boris Godál

Nestor El Maestro

Kmotríka ml. stíhajú

Sťažnosť Slovana

Bližšie informácie k prebiehajúcim úkonom polícia nateraz nemôže poskytnúť.

TRNAVA. Trnavská polícia začala stíhať viceprezidenta a generálneho riaditeľa ŠK Slovan Bratislava Ivana K. mladšieho za prečin ublíženia na zdraví, ktorého sa mal dopustiť v sobotu (7.4.) na futbalovom zápase Spartak Trnava - Slovan Bratislava útokom na miestneho SBSkára. "Poverený policajt začal vo veci trestné stíhanie pre podozrenie z prečinu ublíženia na zdraví. Bližšie informácie k prebiehajúcim úkonom polícia nateraz nemôže poskytnúť," uviedla v pondelok pre TASR hovorkyňa Krajského riaditeľstva Policajného zboru v Trnave Mária Linkešová. Dve protispoločenské konania riešila polícia v sobotu 7. apríla v Trnave v súvislosti s futbalovým zápasom Spartak Trnava - Slovan Bratislava. Podľa informácií Linkešovej v prvom prípade fanúšik Slovana na zaparkovanom vozidle poškodil spätné zrkadlo, v druhom išlo o incident medzi účastníkom podujatia a pracovníkom SBS. Podľa medializovaných informácií ide o viceprezidenta a generálneho riaditeľa ŠK Slovan Bratislava Ivana K. mladšieho, ktorý mal udrieť skleným pohárom do hlavy pracovníka bezpečnostnej služby, keď mal od neho pýtať vstupenku do VIP zóny na štadióne. Okolnosti prípadu polícia stále preveruje. Zápas bol zo strany polície vyhodnotený ako rizikový a bezpečnostné opatrenia boli v čase od 12. do 18.35 h.


Cestovanie sa pre Cehlárika neskončilo, Boston ho opäť povolal do prvého tímu

V najbližšom zápase nastúpi, tvrdí tréner.

BOSTON. Slovenský hokejista Peter Cehlárik sa opäť vrátil do prvého tímu Bostonu. Bruins ho pred sobotňajším domácim zápasom NHL s New Jersey povolali z farmy v Providence (AHL). Informoval o tom na svojom webe denník Boston Globe. Cehlárik v poslednom období neustále pendluje medzi farmou a prvým mužstvom. Dvadsaťtriročného útočníka v pondelok poslal Boston do Providence, o dva dni neskôr ho klub NHL povolal naspäť, vo štvrtok ho znovu prevelil na farmu a v piatok sa vrátil do hlavného tímu. Naposledy hral za Boston pred týždňom v dueli so St. Louis, keď sa vrátil do súťažnej akcie po menšom zranení v dolnej časti tela. Nastúpiť by mal aj proti New Jersey, v zostave by mal nahradiť Seana Kuralyho, ktorý bude pauzovať po tvrdom údere do hlavy od Braydona Coburna z Tampy Bay. Cehlárik v piatok trénoval na ľavom krídle tretej útočnej formácie po boku Charlieho Coylea a Davida Backesa. "Jeho výkony sa nám páčia. Snažíme sa ho zaradiť späť do zostavy, aby pracoval na vyrovnanosti svojej hry. Samozrejme, príchodom Marcusa Johanssona v tímovej hierarchii Peter trochu poklesol, ale proti New Jersey, keď bude Kuraly mimo hry, si zahrá," povedal tréner Bostonu Bruce Cassidy na adresu Cehlárika. Ten v prebiehajúcom ročníku NHL nastúpil na štrnásť zápasov, strelil štyri góly a pridal dve asistencie. V AHL má na konte 39 štartov s bilanciou 10+19.


NAMIERENÉ MALI ZJAVNE DO ZÜRICHU.Na letisku v Aténach zatkli migrantov, ktorí sa vydávali za volejbalový tím

ATÉNY. Na letisku v Aténach zatkli desať migrantov, ktorí sa vydávali za volejbalový tím. Oznámila to grécka polícia. Podľa jej údajov sa pokúšali nelegálne vycestovať do Švajčiarska. Skupina dorazila na letisko v rovnakých úboroch a s dvoma volejbalovými loptami. Polícia uviedla, že muži, pravdepodobne zo Sýrie, chceli vycestovať na pasy, ktoré im nepatrili. Namierené mali zjavne do Zürichu. Grécko je odrazovým mostíkom pre mnohých migrantov, ktorí sa pokúšajú dostať do západných európskych krajín.


USA by nemali podľa Pompea prijímať späť ľudí, ktorí sa pripojili k IS

Americký minister nedávno vyzval európske štáty, aby si prevzali zahraničných bojovníkov z Islamského štátu.

WASHINGTON. Americký minister zahraničných vecí Mike Pompeo v pondelok vyhlásil, že USA by nemali prijímať späť ľudí, ktorí sa pripojili k extrémistickej organizácii Islamský štát (IS). Informovala o tom agentúra DPA. Pompeo tak reagoval na otázku týkajúcu sa Hody Muthanovej, ktorá v roku 2014 ako 19-ročná odcestovala do Sýrie, aby sa pridala k Islamskému štátu, avšak nedávno vyjadrila ochotu vrátiť sa späť do Spojených štátov. Americká vláda v tejto súvislosti ešte v polovici februára oznámila, že Muthanovej odobrala občianstvo a neumožní tak jej návrat do krajiny. Administratíva sa vo svojom rozhodnutí odvolala na argument, podľa ktorého nemala Muthanová po narodení vôbec dostať americké občianstvo, a to z dôvodu špecifického právneho statusu jej otca. Muthanovej rodina medzitým toto rozhodnutie právne napadla. "Nie je občiankou USA. Nemá žiaden nárok na americké občianstvo. V skutočnosti je teroristka a my by sme nemali do Spojených štátov dovážať zahraničných teroristov. Nie je to správne," vyhlásil Pompeo na margo Muthanovej počas rozhovoru pre americké rádio WOC. Ako zdôraznila agentúra DPA, toto vyjadrenie šéfa americkej diplomacie je v rozpore s jeho vyhláseniami z minulého mesiaca. Pompeo, ako aj americký prezident Donald Trump vtedy vyzvali európskych spojencov, aby si prevzali zahraničných bojovníkov z radov Islamského štátu, ktorí boli zajatí v Sýrii, a aby ich následne postavili pred súd. "Členovia tejto koalície by mali byť ochotní prijať späť zahraničných teroristických bojovníkov, trestne ich stíhať a potrestať," povedal vtedy Pompeo. Muthanová sa narodila v Spojených štátoch rodičom z Jemenu, ktorí sa stali naturalizovanými americkými občanmi. Koncom roka 2014, krátko po príchode do Sýrie, Muthanová na Twitteri zverejnila snímku, na ktorej štyri ženy zapálili svoje západné pasy vrátane amerického. Vyzývala na zabíjanie Američanov a velebila IS. Po páde Islamského štátu však Muthanová, ktorú zadržali Američanmi podporovaní kurdskí bojovníci, v nedávnom rozhovore pre denník The Guardian uviedla, že sa vzdala extrémizmu a chce sa vrátiť domov. Muthanová bola vydatá trikrát za džihádistických bojovníkov a má batoľa-syna.


SaS je schopná vládnuť, tvrdí Sulík. Zatiaľ však neviem s kým

Richard Sulík tvrdí, že SaS je schopná prevziať za Slovensko zodpovednosť, je schopná vládnuť slušne a s jasným cieľom.

BRATISLAVA. Strana SaS je schopná prevziať za Slovensko zodpovednosť, je schopná vládnuť slušne a s jasným cieľom - výrazne rýchlejšie dobiehať západné krajiny v životnej úrovni. Na sociálnej sieti to vo videoodkaze vyhlásil predseda strany Richard Sulík, ktorý bilancoval prvý polrok 2017. V otázke s kým chce SaS vládnuť, však Sulík zatiaľ jasno nemá. "Priznám sa, že neviem. Neviem to teraz, nebudem to možno vedieť ani o rok. Ale do volieb to až tak podstatná otázka nie je. Podstatné je, aby sme si my urobili naše domáce úlohy a aby sme boli pripravení," povedal. Sulík je presvedčený, že počet voličov, ktorí môžu voliť SaS, nie je obmedzený. Preto si SaS povedali, že sa budú snažiť o čím lepší volebný výsledok. "Vôbec totiž nie je jedno, či po najbližších voľbách budeme potrebovať dvoch alebo štyroch koaličných partnerov," myslí si. Prvý polrok 2017 zhodnotil Sulík tým, že SaS ide podľa plánu. "Ako jediná strana sme predstavili reformu EÚ. Ako jediná strana sme predstavili víziu Slovenska, predstavu o tom, ako by mohla táto krajina vyzerať, keby mala slušnú a schopnú vládu. Dobudovali sme aj naše regionálne štruktúry. Okrem našich 180 členov a vyše 6000 Priateľov slobody, máme teraz už aj zastúpenie v každom okresnom meste," dodal. Politický analytik Ján Baránek si myslí, že nepomenovaním koaličného partnera Sulík zadefinoval politickú realitu. "Ide o to, ako to vlastne myslel. Či tak, že nevie, kto by sa vlastne dostal do parlamentu. SaS napr. neráta s tým, že by vládla s hnutím Sme rodina, sú tam nejaké animozity," povedal Baránek pre TASR. Rovnako tak podľa jeho slov nie je isté, že päťpercentnú hranicu prekročí KDH. "Tých otázok je tam viac. Napr. pri OĽaNO-NOVA, kde sa vyparil Igor Matovič. Politická scéna sa formuje, akoby sa redefinovala a budú ešte nové strany do volieb," myslí si analytik. Na druhej strane Baránek tvrdí, že by bolo dobré ešte pred voľbami vedieť, kto je možný koaličný partner. "Lebo podľa toho sa volič rozhoduje. Pravda je, že až po voľbách sa to začne lámať a nová koalícia sa zadefinuje," dodal.


Otvorili novú križovatku v Dunajskej Lužnej, výrazne uľahčí dopravu

Po viac ako ročnej obchádzke sa cestovanie na danom úseku výrazne zjednoduší.

DUNAJSKÁ LUŽNÁ. Novovybudovanú mimoúrovňovú križovatku na ceste prvej triedy I/63 za obcou Dunajská Lužná (okres Senec) v smere na Šamorín odovzdali v utorok do užívania. Ide o súčasť realizácie PPP projektu na výstavbu a prevádzku rýchlostnej cesty R7 a diaľnice D4 v okolí Bratislavy. Motoristi na tomto úseku viac ako rok využívali dočasnú obchádzkovú trasu. Nová trasa cesty I/63 vedie ponad rozostavanú časť R7, ktorú stavbári plánujú odovzdať do užívania na jar budúceho roka na trase od Holíc po Ketelec. Po sprevádzkovaní R7 sa odľahčí doprava v Dunajskej Lužnej. "Je to súčasť výstavby, ktorá je potrebná, aby mohli spojazdniť diaľnicu. Takéto objekty sa budú odovzdávať postupne, ako bude treba. Smeruje to k tomu, že R7 môže byť niekedy na jar daná do prevádzky," povedal minister dopravy a výstavby Árpád Érsek (Most-Híd) na mieste vybudovanej križovatky pri Dunajskej Lužnej. Postupne sprístupnené menšie cestné stavby podľa neho môžu zjednodušiť cestovanie na tejto vyťaženej trase. "Po tejto ceste smerom dio Dunajskej Lužnej denne prejde približne 20 tisíc áut, ktoré komplikujú život obyvateľom týchto obcí. Vítam preto vyjadrenia zhotoviteľa, podľa ktorých bude možné otvoriť niektoré úseky s predstihom," uviedol minister dopravy. Mimoúrovňovú križovatku tvorí dvojpoľový most v dĺžke nosnej konštrukcie vyše 50 metrov, dva kruhové objazdy a úpravy cesty I/63 v celkovej dĺžke približne 685 metrov. Súčasťou úpravy cesty z dôvodu stiesnených pomerov sú operné múry proti zásahom do susedných súkromných prevádzok. Cez kruhové objazdy bude výhľadovo zabezpečené napojenie na R7. Križovatka medzi Dunajskou Lužnou a Šamorínom zlepší dostupnosť motoristov z oboch smerov. "Po dobudovaní na plnohodnotnú križovatku začiatkom budúceho roka odbremení táto križovatka dopravou zaťažené hlavné ťahy v obci Dunajská Lužná, zlepší sa obslužnosť územia a zníži sa tak aj nehodovosť na exponovaných úsekoch," povedal zástupca zhotoviteľa stavby D4R7 Construction, s. r. o., Jorge Sanz. Minister dopravy si myslí, že časť R7 medzi Holicami a Ketelcom v dĺžke takmer 26 kilometrov nebude sprevádzkovaná už do parlamentných volieb koncom februára 2020. "Stotisíc ľuďom z juhu je jedno, či to bude vo februári alebo v marci. Nech to už je!" odpovedal Érsek na otázku. Ešte pred dokončením časti R7 podľa neho zisťujú, kde na tejto trase by sa dali zlepšiť podmienky dopravy ako v prípade otvorenej križovatky na I/63 pri Dunajskej Lužnej. Minister zároveň avizoval ďalší kontrolný deń na stavbe R7 a D4. Zástupca koncesionára projektu D4R7 Zero Bypass Limited Tomáš Bežila informoval, že dočasnú obchádzkovú trasu (obmedzená rýchlosť 30 kilometrov za hodinu) po otvorení križovatky Dunajská Lužná zrušia, aby mohli dokončiť a sprejazdniť časť R7. "Spolu s našim hlavným zhotoviteľom D4R7 Construction robíme všetko preto, aby R7 bola odovzdaná motoristom na jar budúceho roka," dodal Bežila. Starosta Dunajskej Lužnej Štefan Jurčík (nezávislý) označil výstavbu križovatky pri ich obci za prvú lastovičku v rámci výstavby R7. "V súčasnosti cez Dunajskú Lužnú prechádza približne 30 tisíc vozidiel (denne). Očakávame od R7, že táto doprava (cez obec) sa zníži minimálne o 40 percent, lebo väčšina vozidiel je z Trnavského kraja. Predpokladám, že zápchy, ktoré určite budú, sa rovnomernejšie rozložia po celom okolí Bratislavy," povedal Jurčík.Podľa aktuálne platných lehôt v koncesnej zmluve na výstavbu a prevádzku úsekov D4 a R7 (spolu 59 kilometrov) by mali časti D4 od križovatky Ketelec (prepojenie D4/R7) po Raču a R7 od Ketelca po Holice (pri Dunajskej Strede) odovzdať do prevádzky v apríli 2020. Zvyšné časti D4 Bratislava, Jarovce - Ketelec a R7 Bratislava, Prievoz - Ketelec by mali byť hotové v októbri 2020. Zhotoviteľ výstavby potvrdil, že na jar budúceho roka dokončí v miernom predstihu len dva úseky R7 medzi Holicami a Ketelcom. K očakávaným termínom dokončenia ostatných časti úsekov R7 a D4 sa nevyjadril, predpokladá sa však, že oproti harmonogramu môžu viac alebo menej meškať.


Predsedovia vlád V4 rokujú v Budapešti, hovoria aj o ochrane hraníc v Líbyi

BUDAPEŠŤ. Aktuálne otázky Európskej únie a téma migrácie - spoločný príspevok krajín Vyšehradskej štvorky (V4) na ochranu hraníc v Líbyi - sú hlavnými témami summitu predsedov vlád krajín V4, ktorý sa v piatok začal v Budapešti. Predseda vlády SR Robert Fico sa bilaterálne stretne s novým predsedom poľskej vlády Mateuszom Morawieckim, informoval TASR Tlačový a informačný odbor Úradu vlády SR. Súčasťou programu stretnutia V4 je aj diskusia premiérov Česka, Maďarska, Poľska a Slovenska o konkrétnych oblastiach spolupráce v rámci vyšehradského zoskupenia. Predseda maďarskej vlády Viktor Orbán predloží návrh na vytvorenie regionálnej rozvojovej banky, ktorá by podporovala rozvojové programy v strednej Európe. Orbán bude podvečer rokovať s českým premiérom v demisii Andrejom Babišom. Ročné predsedníctvo Maďarska vo Vyšehradskej skupine sa začalo vlani 1. júla a potrvá do 30. júna.


Trump pohrozil mexickému prezidentovi vyslaním vojakov, píše AP

Agentúra uvádza, že úryvok prináša cenný pohľad na diplomatické spôsoby nového amerického prezidenta.

WASHINGTON. Americký prezident Donald Trump v telefonickom rozhovore so svojím mexickým partnerom Enriquem Peňom Nietom pohrozil, že USA vyšlú svoje jednotky, aby "tam zastavili zlých mužov", ak to nebudú robiť poriadne sami Mexičania. Vyplýva to z úryvku prepisu piatkového telefonického rozhovoru medzi oboma prezidentmi, ktorý v stredu získala agentúra AP. Z úryvku nebolo jasné, koho Trump označil za "zlých mužov" - pričom pre mužov použil španielske slovo "hombres" - ani to, kam by zamýšľal jednotky vyslať. Takisto nebol známy ani tón, akým to Trump povedal. Podľa AP však úryvok prináša cenný pohľad na diplomatické spôsoby nového amerického prezidenta. Je pritom očividné, že aj na rokovaniach za zatvorenými dverami používa rovnako tvrdé a priamočiare výrazy ako počas predvolebnej kampane. Hovorca Bieleho domu na otázky AP o Trumpových výrokoch nereagoval. Mexický server Aristegui Noticias v utorok priniesol z rozhovoru reportáž v podobnom duchu. Podľa nej Trump mexického prezidenta v rozhovore ponížil. Mexické ministerstvo zahraničných vecí neskôr tieto informácie označilo za "falošné", čo údajne platí aj pre úryvok prepisu, ktorý získala AP. Podľa oficiálnych informácií z rozhovoru sa prezidenti dohodli, že o plánovanej spornej výstavbe múru na spoločnej hranici oboch krajín sa viac nebudú vyjadrovať na verejnosti. "Pokiaľ ide o pohraničný múr, obaja prezidenti uznali svoje jasné a veľmi verejné rozpory v postojoch v tejto citlivej otázke, a súhlasili s tým, že tieto rozdiely budú riešiť v rámci celkovej diskusie o všetkých aspektoch bilaterálnych vzťahov. Prezidenti súhlasili, že o tejto kontroverznej téme nebudú viac hovoriť verejne," píše sa vo vyhlásení kancelárie mexického prezidenta. Mexická strana označila takmer hodinový telefonický rozhovor v čase napätia okolo stavania múru za "konštruktívny a produktívny". Americká vláda tieto informácie potvrdila.


Merkelová: Islamistický terorizmus je pre Nemecko najväčšou hrozbou

Jej vláda sa bude aj v nadchádzajúcom roku snažiť o posilňovanie bezpečnosti krajiny.

BERLÍN. Nemecká kancelárka Angela Merkelová hovorí vo svojom novoročnom prejave o teroristickej hrozbe v Nemecku a dodáva, že jej vláda podnikne všetky nevyhnutné kroky na to, aby zaistila bezpečnosť v krajine. Text vopred nahraného televízneho prejavu kancelárky, ktorý v sobotu večer o 19.15 SEČ odvysiela nemecká verejnoprávna televízna stanica ZDF, zverejnili dnes nemecké médiá. Merkelová v ňom opäť obhajuje svoje kontroverzné rozhodnutie otvoriť v septembri minulého roka nemecké hranice pre migrantov, ktorí uviazli v Maďarsku. Ďalej tvrdí, že práve bombardovanie sýrskeho mesta Aleppo ukázalo, aké "dôležité a správne" bolo poskytnúť ochranu tým, ktorí utekajú pred hrôzami vojny. Kancelárka hovorí aj o sérii teroristických útokov, ktoré Nemecko zažilo v roku 2016 a ktorých vyvrcholením bol decembrový útok kamiónom na vianočných trhoch v Berlíne, pri ktorom zahynulo 12 osôb. Tieto udalosti vníma ako ťažké skúšky pre svoju krajinu. Je podľa nej tiež evidentné, že islamistickí teroristi sa na Nemcov zameriavajú už mnoho rokov a islamistický terorizmus je pre Nemecko aktuálne najväčšou hrozbou. V prejave pritom spomína aj na júlový útok v regionálnom vlaku v Bavorsku, ktorého páchateľom bol 17-ročný Afganec, ktorý na cestujúcich zaútočil sekerou a nožom, pričom zranil 20 ľudí. Kancelárka v tejto súvislosti dodáva, že je "mimoriadne trpké a odporné, ak teroristické útoky páchajú ľudia, ktorí v našej krajine údajne hľadajú ochranu". Takými činmi podľa jej slov len zosmiešňujú ľudí, ktorí sa im snažili pomôcť. Merkelová ďalej hovorí, že jej vláda sa bude aj v nadchádzajúcom roku snažiť o posilňovanie bezpečnosti krajiny, pričom Berlín podľa jej slov bude "tak rýchlo, ako to len bude možné" realizovať opatrenia, ktoré si v tejto súvislosti vyžadujú politické či právne zmeny. "Spolu sme silnejší," hovorí Merkelová a dodáva, že Nemecko je silnejšie než svet terorizmu, ktorý je plný nenávisti. Kancelárka však zároveň uznáva, že mnoho ľudí má akýsi pocit, že svet ako sme ho poznali sa v roku 2016 rozpadol. Zároveň ale odsudzuje skreslené tvrdenia, vďaka ktorým podľa nej ľudia veria, že Európska únia ba dokonca ani parlamentná demokracia už viac nefungujú. EÚ podľa nej v tomto roku utŕžila ranu rozhodnutím Británie o vystúpení a teraz by sa mala zamerať na to, čo "môže naozaj spraviť lepšie než národné štáty", pričom aktuálnym výzvam musí čeliť ako celok.


Ministerstvo školstva prijalo Slovenský kvalifikačný rámec a Národnú sústavu kvalifikácií

Rezort splnil hlavný predpoklad zabezpečenia základného nástroja celoživotného vzdelávania.

BRATISLAVA. Rezort školstva oficiálne prijal Slovenský kvalifikačný rámec (SKKR) a Národnú sústavu kvalifikácií (NSK). Stalo sa tak v rámci konferencie „Slovenský kvalifikačný rámec - nová éra kvalifikácií v Slovenskej republike“ v Bratislave. Informoval o tom komunikačný odbor ministerstva. Konferencia sa konala v súvislosti s prijatím Priraďovacej správy Slovenského kvalifikačného rámca voči Európskemu kvalifikačnému rámcu na európskej i národnej úrovni. Slovensko sa stalo v poradí 33. krajinou, ktorá priradila svoj národný kvalifikačný rámec k Európskemu kvalifikačnému rámcu (EKR).Poradná skupina Európskej komisie pre EKR akceptovala zavedené procesy v Slovenskej republike ako jasné, transparentné a dôveryhodné pre ostatné členské štáty EÚ a 4. októbra 2017 priraďovaciu správu prijala. Rezort školstva tak splnil hlavný predpoklad zabezpečenia základného nástroja celoživotného vzdelávania. V nadväznosti na akceptáciu správy Slovensko podnikne ďalšie kroky v oblasti kvalifikácií, najmä prepojenie národnej databázy kvalifikácií s európskou databázou ESCO a európskym portálom Learning Opportunities and Qualifications a označenie úrovne SKKR v popise kvalifikácií zverejnených a dostupných v SR. Do konca roka 2018 tiež zavedie označenie úrovne SKKR na slovenských dokladoch o vzdelaní. Ministerstvo školstva, vedy výskumu a športu sa zaväzuje zabezpečiť udržateľnosť Národnej sústavy kvalifikácií a jej zrkadlovo efektívnu spoluprácu s Národnou sústavou povolaní. Na podujatí súčasne štátni tajomníci rezortu školstva a rezortu práce Oľga Nachtmannová a Branislav Ondruš deklarovali ďalšie prehĺbenie spolupráce v oblasti kvalifikácií. Obaja potvrdili význam vzájomnej spolupráce najmä v kontexte aktuálnej výzvy – vplyvu štvrtej priemyselnej revolúcie a s ňou súvisiaceho technologického pokroku vo všetkých odvetviach hospodárstva a motivácie priemyslu na zručnosti, aplikácie nových technológií a procesov s cieľom vzdelávania pracovnej sily a na aktuálne trendy v oblasti celoživotného vzdelávania.Štátna tajomníčka Nachtmannová pripomenula, že dnešné prijatie SKKR a NSK je výsledkom niekoľkoročnej intenzívnej práce mnohých ľudí. „Viem, že sa za týmito nástrojmi skrýva obrovský kus práce, na ktorom sa podieľali sektorové rady, desiatky zamestnávateľov, vzdelávateľov a tiež naši zahraniční partneri," uviedla Nachtmannová. Ondruš uviedol, že sme na prahu 4. priemyselnej revolúcie. "Budúcnosť nášho hospodárstva je v aplikácii nových technológií a na to potrebujeme kvalifikované ľudské zdroje. Krokom k dosiahnutiu tohto stavu je aj dnešné podujatie,“ konštatoval. Zástupca Generálneho riaditeľstva Európskej komisie pre zamestnanosť, sociálne záležitosti a inklúziu Koen Nomden ocenil, že aj Slovenská republika sa pripojila k Európskemu kvalifikačnému rámcu. „Týmto krokom sa zjednoduší akceptácia dosiahnutej kvalifikácie a odstránia sa ďalšie prekážky vo voľnom pohybe pracovných síl na európskom trhu práce,“ uviedol. Vo svojom vystúpení taktiež predstavil Program nových zručnosti pre Európu a priblížil výzvy, ktorým Európa čelí v oblasti celoživotného vzdelávania, medzi ktoré patrí napríklad 70 miliónov digitálne negramotných ľudí. Národná sústava zjednocuje nároky na jednotlivé kvalifikácie a popisuje rôzne cesty ich získavania – prostredníctvom formálneho vzdelávania v škole, neformálneho vzdelávania v rámci systému celoživotného vzdelávania i vzdelávania napríklad v súvislosti so záľubami vo voľnom čase. Tým predstavuje významný podnet pre ďalšie vzdelávanie zamestnancov, keďže si budú môcť zvýšiť kvalifikáciu aj inak ako v škole. Slovenský kvalifikačný rámec predstavuje nástroj, ktorý umožní zamestnancom ľahšie sa uplatniť so svojou kvalifikáciou na európskom trhu práce. Umožní im adekvátne sa zaradiť v rámci požadovaných kvalifikácií v tom - ktorom členskom štáte EÚ, keďže základom pre všetky krajiny je spoločný Európsky kvalifikačný rámec. V minulosti boli problémy, keďže kvalifikácia získaná v jednej krajine často vyžadovala odlišné štandardy ako kvalifikácia na rovnakú pozíciu v inej krajine. Vznikala tak bariéra pri zamestnávaní kvalifikovanej pracovnej sily za hranicami. Slovenský kvalifikačný rámec má osem úrovní, pričom na každej z nich popisuje požadované vedomosti, zručnosti a kompetencie zamestnanca. Týchto osem úrovní je potom previazaných s jednotlivými kvalifikáciami z Národnej sústavy kvalifikácií.


Čaputová: Vyšehradská štvorka by mala byť konštruktívnejšia

Podľa Čaputovej by bolo dobré, keby členovia V4 presadzovali svoje záujmy spolu.

LÁNY.Vyšehradská štvorka by mala prichádzať častejšie s konkrétnymi konštruktívnymi návrhmi. Myslí si to slovenská prezidentka Zuzana Čaputová, ktorá to povedala aj svojim partnerom počas rokovaní na summite prezidentov krajín V4, ktorý sa v stredu začal na zámku v českých Lánoch. "Máme konkrétne záujmy, ktoré sa týkajú napríklad našej budúcnosti. Aj v súvislosti so štruktúrou nášho priemyslu budeme čeliť napríklad automatizácii a robotizácii, to sa týka aj sedemročného rozpočtového rámca, ktorý bol tiež predmetom debaty, a v tomto zmysle je dobré, aby sme presadzovali svoje záujmy spolu," skonštatovala Čaputová na brífingu v prvý deň dvojdňového summitu. V prvej časti rokovania sa prezidenti podľa jej slov zamerali na V4, jej miesta v Európskej únii a výzvy, ktorým toto regionálne zoskupenie čelí. Diskutovali aj o vývoji v EÚ, teda o brexite, migrácii, ekologickej kríze i slobode prejavu na internete. Na druhý deň sa k rokovaniam prezidentov V4 pridajú aj prezidenti Slovinska Borut Pahor a Srbska Aleksandar Vučič. Spoločne so svojimi partnermi budú hovoriť o vzťahu EÚ k regiónu západného Balkánu, aktuálnom stave prístupových rozhovorov so Srbskom i o odkaze roku 1989. Slovenská prezidentka očakáva, že pôjde o "konkrétu debatu ohľadom konkrétnych okolností". "Myslím si, že zhoda je v tom, že rozširovanie Únie o západný Balkán je z hľadiska budúceho vývoja EÚ vítaný jav," dodala. Slovenskú prezidentku s najvyššími predstaviteľmi Maďarska Jánosom Áderom a Poľska Andrzejom Dudom privítal český hostiteľ, prezident Miloš Zeman na zámku Lány s vojenskými poctami. Podujatie sa koná v rámci českého predsedníctva V4. Česká republika prevzala predsednícku štafetu vo V4 od Slovenska v júli 2019. Čaputová sa na summite hláv štátov V4 zúčastňuje v rámci svojho mandátu prvýkrát. Na poslednom stretnutí prezidentov vyšehradského zoskupenia v dňoch 11. - 12. októbra 2018 na Štrbskom Plese Slovensko reprezentoval vtedajší prezident Andrej Kiska.


Nemal som šancu zvíťaziť, priznal Sagan

Online prenos

Fotogaléria

Video

Reakcia Sagana

Van Garderen skončil

Profil etapy

Priebežné výsledky

Peter Sagan skončil v náročnej etape na piatom mieste.

BRATISLAVA. Náročná sobotňajšia etapa Tour de France 2019 cez Centrálny masív poriadne unavila aj Petra Sagana. Napriek množstvu nastúpaných kilometrov v siedmich vrchárskych prémiách sa dokázal udržať v čelnej skupine favoritov a napokon si v Saint-Étienne došprintoval po piate miesto. "V závere som len dúfal, aby sa to už skončilo. Bolo to dosť aj na mňa," cituje Petra Sagana portál sport24.pluska.sk. "Minul som veľmi veľa energie. Lepšie by možno bolo, keby som zostal vzadu v gruppette, ale chcel som sa udržať vpredu," dodal na oficiálnom webe najslávnejších pretekov LeTour.fr. Peter Sagan počas ôsmej etapy v stúpaniach niekoľkokrát vypadol z prvej skupiny, ale počas zjazdov sa tam opäť dotiahol. Na úpätí záverečnej vrchárskej prémie mal už toho plné zuby, ale napokon dokázal zostať vpredu až do konca. Zdolali ho iba traja jazdci z úniku - víťazný Belgičan Thomas de Gendt a Francúzi Thibaut Pinot a Julian Alaphilippe. A v záverečnom šprinte skupiny favoritov bol rýchlejší aj Austrálčan Michael Matthews. Práve jazdec tímu Sunweb sa vyprofiloval ako najvážnejší konkurent Sagana v boji o prvenstvo v bodovacej súťaži a v nasledujúcich kopcovitých etapách bude zrejme ešte veľmi nepríjemný. Sagan s vypätím všetkých síl získal v sobotu 27 bodov do súťaže o zelený dres (10 na šprintérskej prémii a 17 v cieli). Celkovo sa prehupol cez hranicu 200 bodov a má 60-bodový náskok pred Matthewsom. Majstrovský útok Francúza Alaphilippa v záverečnom prémiovom stúpaní mu vyniesol návrat do žltého dresu lídra pretekov. Univerzál tímu Deceuninck - Quick Step má k dobru 23 sekúnd pred Talianom Giuliom Cicconem. "Tušil som, ako to v závere dopadne. Bol som si istý, že v záverečnom stúpaní zaútočí Alaphilippe, lebo to bolo šité na neho. Mal veľkú šancu dostať sa naspäť do žltého a využil ju," prezradil Sagan. V závere som len dúfal, aby sa to už skončilo. Bolo to dosť aj na mňa. "V prvej skupine zostal Matthews, a preto som tam musel byť aj ja. Nechcel som stratiť veľa bodov v súťaži o zelený dres. Vyhrať som však dnes nemohol, nemal som šancu," dodal. V nedeľu čaká na pelotón Tour de France 2019 ďalšia členitá etapa v kopcoch, ale s polovičnou porciou nastúpaných metrov. Etapa bude mať štart v Saint Étienne a cieľ po 170,5 kilometrich v Brioude. "Dúfam, že zajtra to bude lepšie a pozajtra zasa bude šprint. Až potom príde deň voľna. Tentoraz ho zaradili až po 10. etape," dodal Sagan pre sport24.pluska.sk.


Plošný zákaz pre ruských atlétov ohrozí ich účasť na MS

Svetový šampionát bude pravdepodobne bez ruských športovcov.

MONACO. Účasť ruských atlétov na svetovom šampionáte je neistá. Medzinárodná asociácia atletických federácií (IAAF) v sobotu údajne zahlasovala za predĺženie zákazu ich štartu kvôli dopingu. Podľa zdroja z prostredia federácie, na zasadnutí v Monacu už po jedenásty raz IAAF potvrdila zákaz platný od novembra 2015 udelený za systematické, štátom podporované dopovanie, informovala agentúra AFP. Vyšetrovatelia škandálu spomenuli v najnovšej správe "istý pozitívny vývoj", konkrétne menovali vyplatenie 2,8 milióna eur ako náhradu za prácu vyšetrovacieho tímu a umožnenie prístupu do moskovského laboratória. Na druhej strane však obavy stále vyvoláva skutočnosť, že potrestaní ruskí tréneri stále vedú športovcov a vyfabrikovanie dokumentov, ktoré mali dokázať, že výškar Danil Lysenko neposkytol komisárom údaje o mieste pobytu z dôvodu choroby.


Sýrske vládne jednotky postupujú do mesta Dajr az-Zaur

Armáda prezidenta tlačí na Islamský štát od západu mesta, povstalci z východu.

BEJRÚT. Sýrske vládne jednotky bojujúce proti extrémistickej skupine Islamský štát (IS) prešli na východný breh rieky Eufrat v blízkosti strategicky významného mesta Dajr az-Zaur. Oznámilo to dnes Sýrske pozorovateľské centrum pre ľudské práva (SOHR) so sídlom v Británii. Podľa informácií SOHR vládne jednotky prešli na východný breh Eufratu z Džafry na južnom predmestí provinčnej metropoly Dajr az-Zaur. Spojenými štátmi podporovaní bojovníci Sýrskych demokratických síl (SDF) v provincii Dajr az-Zaur postupujú proti militantom z IS popri východnom brehu Eufratu. Sýrska armáda so svojimi spojencami naopak tlačí na islamistov od západu, uviedla agentúra AP. Dajr az-Zaur je správnym centrom rovnomennej východosýrskej provincie. Sýrskym vládnym silám sa začiatkom septembra podarilo prelomiť jeho takmer tri roky trvajúce obliehanie mesta militantmi Islamského štátu (IS). Dnes sa im prvýkrát podarilo prejsť pri Dajr az-Zaure na východný breh Eufratu.


Vilu vedľa ambasád zdedila SIS po ŠtB, dodnes sa jej nezbavila

Byty SIS na internete

Ďalších päť

Pri Elektre

SIS už sa to stalo

Strácajú sa peniaze?

Vily sa nezbavili

Stĺpček Jakuba Fila

Prečo o SIS píšeme

Nicholsonov komentár

Schutzov stĺpček

Rozhovor s Grendelom

Vo vile boli zaskočení, kto je zapísaný v katastri ako jej vlastník. Rozpočtová organizácia nič nezverejňuje, nedá sa s ňou spojiť.

BRATISLAVA. Vysoko nad Holubyho ulicou v bratislavskom Starom Meste je za hustým stromoradím a v strmom svahu skrytá štvorpodlažná vila. Jej história je úzko spätá s komunistickou Štátnou bezpečnosťou a Slovenskej informačnej službe slúži dodnes. „Počas socialistického obdobia tu sídlila Štátna bezpečnosť a vila bola často svedkom bujarých večierkov za prítomnosti vzácnych hostí z neďalekej ambasády ZSSR,“ píšu o budove Tomáš Berka a Ján M. Bahna v knihe Vily nad Bratislavou, ktorá vyšla v roku 2013. Vilu dnes vlastní štátna rozpočtová organizácia Správa ubytovacích a stravovacích služieb. Ide o jednu z piatich organizácií, ktoré na základe verejne dostupných informácií využíva Slovenská informačná služba. Denník SME upozornil, že tajná služba takýmto spôsobom spravuje najmenej 17 nehnuteľností. Dom na Holubyho, kedysi vlastnila ŠtB na Slovensku, neskôr prešiel na Federálnu bezpečnostnú informačnú službu a po rozdelení Česko-Slovenska pripadla SIS. Oficiálnym vlastníkom nehnuteľnosti je dnes podľa katastra Správa ubytovacích a stravovacích služieb. Je to štátna rozpočtová organizácia, ktorú založili 1. februára 1996 a oficiálne sídli v Rači v rovnakej budove ako ďalšie organizácie s väzbami na SIS. Ani táto organizácia nezverejňuje podrobnosti o svojej činnosti či rozpočte, hoci jej to zákony prikazujú. Štatistický úrad nevie, kto je zriaďovateľom organizácie, tento údaj v ich informačnom systéme chýba. Vila je pred pohľadmi z ulice skrytá. Na plote aj samotnej budove sú bezpečnostné kamery, návštevníkov s obyvateľmi spája kamerový vrátnik. Po zazvonení sa ozval mužský hlas. Informácie o organizácii s menom Správa ubytovacích a stravovacích služieb, ktorá budovu vlastní, poskytnúť nevedel. „A to je kto,“ opýtal sa. Po odpovedi, že je to vlastník nehnuteľnosti, odvetil, že „to asi nie je [vlastník]“. Vzápätí vyzvedal, kto sme. „Neporadím vám, som tu iba obyčajný strážnik,“ reagoval po odpovedi, že sme novinári. Vilu na Holubyho môže SIS využívať ako konšpiračný byt, teda na stretnutia príslušníkov SIS s ich tajnými spolupracovníkmi a informátormi. Vďaka lokalite je budova teoreticky použiteľná aj na špionáž, na Holubyho ulici pod úrovňou vily sú totiž egyptská a turecká ambasáda. SIS má podľa zákona povinnosť zhromažďovať a analyzovať informácie o „aktivitách cudzích spravodajských služieb“, ktoré v cudzine zvyknú pôsobiť aj na svojich zastupiteľských úradoch. Neďaleko je aj budova skupiny Sipox zo sféry vplyvu podnikateľa Jozefa Majského, ktorý bol neprávoplatne odsúdený za podvody pri výbere vkladov do nebankových spoločností BMG a Horizont Slovakia, odsúdenie neskôr zrušil Najvyšší súd. V budove Sipoxu si svoje sídlo uvádza Veľvyslanectvo Palestínskeho štátu. Správa ubytovacích a stravovacích služieb okrem vily na Holubyho ulici vlastní aj ďalšie tri nehnuteľnosti v Bratislave, je medzi nimi napríklad byt v historickom centre či sklady na okraji mesta. Tento text ste mohli čítať vďaka tomu, že platíte za obsah. Vážime si to.


Vodohospodári nasadili na zamrznutý Dunaj ľadoborce

Potrebné je zabezpečiť plynulosť a bezpečnosť vodnej dopravy.

BRATISLAVA. Vodohospodári nasadili na rozrúšanie ľadu na Dunaji tri ľadoborce, aby zabezpečili plynulosť a bezpečnosť vodnej dopravy, keďže dlhotrvajúce nízke teploty spôsobili zamŕzanie rieky. Informoval o tom hovorca Slovenského vodohospodárskeho podniku Pavel Machava. Ako povedal, do prevádzky dali ľadoborce BD Brezno, BD Krupina a remorkér BD Dunaj. „V rámci preventívnych opatrení sme rozhodli o nasadení troch ľadoborcov na zabezpečenie plynulej a bezpečnej plavby na Dunaji a na zamedzenie prípadných škôd," uviedol Jozef Dúcz, riaditeľ Odštepného závodu Bratislava. Ľadoborec Brezno kotví v prístave Bratislava, kde narušuje ľad v prístavných bazénoch. Ľadoborec Krupina kotví v Čunove a v prípade vzniku ľadových bariér naplavených z vyššie položených profilov Dunaja a z rieky Morava ich hneď môže rozrušovať a nasmerovať pohyb krýh na hať do starého koryta Dunaja. V prístave Komárno zabezpečuje lámanie ľadu remorkér BD Dunaj. Ak bude ľad hrubší, v rámci medzištátnej spolupráce môže podnik využiť pomoc vodohospodárov z Maďarska. Tí disponujú špeciálnym ľadoborcom, ktorý rozbíja ľad kývaním sa z jednej strany na druhú. Takáto výpomoc bola nevyhnutná naposledy v roku 2006. Riziká vzniku ľadových povodní v zimnom období stúpajú po náhlom oteplení, topení sa ľadu a narušení ľadovej celiny na kryhy rôznych veľkostí. Keď sa ľadové kryhy posúvajú po rieke, vytvára sa takzvaný ľadochod. Ľadová povodeň vzniká v dôsledku rozrušenia zamrznutého vodného toku, keď sa ľadové kryhy dostávajú do pohybu a pri zúženom profile toku alebo pri mostoch sa zastavujú, hromadia a zapchávajú prietokový profil. Ľadová zápcha je fenomén, ktorý môže vyvolať nebezpečné až kritické povodňové situácie, vysvetlil Machava.


Tréner Sampaoli vrátil klubu svoju výplatu. Požaduje vyplatenie dlhov futbalistom

SAO PAULO. Argentínsky tréner Jorge Sampaoli v službách brazílskeho klubu FC Santos vrátil svoju mesačnú mzdu a príjme ju až vtedy, keď dostanú výplaty aj jeho zverenci. Bývalý kouč argentínskeho národného tímu v stanovisku uviedol, že každý zamestnanec klubu by mal dostať peniaze v rovnaký deň. Brazílske média informovali o tom, že FC Santos nedal hráčom výplaty od začiatku februára a problém mal vyriešiť v úvode marca, čo sa takisto nestalo. Sampaoli preto kritizoval otvorene vedenie tímu zo Sao Paula.


Siemens odmieta tvrdenia o vopred istom víťazovi tendra na osvetlenie

BRATISLAVA. Spoločnosť Siemens odmieta informácie zo strany niektorých bratislavských mestských poslancov o vopred jasnom víťazovi tendra na prevádzku verejného osvetlenia v hlavnom meste. Podľa nej nie sú postavené na faktoch, ale iba na nepodložených domnienkach, ktoré vrhajú na firmu negatívne svetlo. Uviedol to Martin Valášek zo spoločnosti Siemens. Reagoval tak na piatkové (19.5.) vyhlásenie mestských poslancov Gábora Grendela, Jána Budaja a Milana Vetráka. "Predloženie ponuky v pripravovanom tendri spoločnosť Siemens zváži na základe súťažných podmienok a zadania," podotkol Valášek. Siemens tvrdí, že rovnako ako iní potenciálni uchádzači pripravovanej súťaže na prevádzkovateľa osvetlenia v Bratislave, nemá prístup k auditu, ktorý pre magistrát urobila spoločnosti Deloitte Audit. "V rámci tohto auditu boli okrem stavu verejného osvetlenia skúmané aj vnútorné procesy spoločnosti Siemens, ktorá poskytla na žiadosť magistrátu informácie a súčinnosť nad rámec svojich povinností vyplývajúcich zo zmluvy," skonštatoval Valášek. Siemens súhlasí so zverejnením údajov o sústave verejného osvetlenia, ako sú počet, typ či vek stožiarov, pokiaľ nejde napríklad o údaje o interných kapacitách a ich nasadzovaní na zabezpečenie prevádzky. Tie totiž považuje za svoje obchodné tajomstvo. "Bez znalosti, čo z podkladov a informácií, ktoré sme poskytli pre potreby auditu, sa stalo súčasťou audítorskej správy, sa spoločnosť Siemens nevie vyjadriť, či by zverejnenie auditu neohrozilo obchodné tajomstvo spoločnosti Siemens," povedal Valášek. Firma Siemens je presvedčená, že pri každom kvalitne pripravenom výberovom konaní by mal obstarávateľ poskytnúť záujemcom všetky relevantné informácie v takom rozsahu, aby mohli uchádzači na základe nich predkladať ponuky. "Tieto informácie však majú byť súčasťou zadania a súťažných podkladov, nie auditov či iných dokumentov," podotkol Valášek. Tvrdenie, že magistrát nezískaval počas trvania zmluvy z roku 1996 informácie o počte svetelných bodov a stave osvetlenia, alebo že ich Siemens považuje za obchodné tajomstvo či duševné vlastníctvo, sú podľa spoločnosti nepravdivé. Valášek podotkol, že Siemens aktuálne prevádzkuje verejné osvetlenie v hlavnom meste na základe platne uzatvorenej zmluvy, ktorá je výsledkom postupu podľa zákona o verejnom obstarávaní. Poslanec Grendel v piatok oznámil, že podal žalobu na bratislavského primátora Iva Nesrovnala. Dôvodom je primátorovo rozhodnutie nesprístupniť audit na verejné osvetlenie hlavného mesta za viac ako 130-tisíc eur. "Pozrieť si ho môžu na magistráte iba mestskí poslanci, a to len pod podmienkou mlčanlivosti. Pred širokou verejnosťou a potenciálnymi uchádzačmi o zákazku je utajený. Takýto postup podľa môjho názoru odporuje zákonu o slobodnom prístupe k informáciám," povedal Grendel. Poslanec sa nazdáva, že vedenie hlavného mesta zrejme chce, aby ostatní uchádzači o prevádzkovanie verejného osvetlenia v hlavnom meste nemali toľko informácií ako spoločnosť Siemens. Podľa Grendela by mesto asi bolo najradšej, keby tender opäť vyhrala firma Siemens. "Som presvedčený, že jeho (Nesrovnalovo) tajnostkárstvo nie je v záujme verejnosti a zvýhodňuje Siemens," uviedol.     gru vik vs


Obvinených v kauze vraždy Kuciaka obvinili z ďalšej vraždy

Polícia na sociálnej sieti zverejnila aj fotografie vražednej zbrane.

BRATISLAVA. Vyšetrovateľ Národnej protizločineckej jednotky NAKA vzniesol obvinenie Tomášovi Szabóovi a Miroslavovi Marčekovi za obzvlášť závažný zločin úkladnej vraždy podnikateľa Petra Molnára z Kolárova. Polícia na sociálnej sieti zverejnila fotografie vražednej zbrane. Obaja sú obvinení aj v prípade vraždy novinára Jána Kuciaka. Informuje o tom polícia na svojom profile na sociálnej sieti. „Obvinení muži po vzájomnej predchádzajúcej dohode v decembri 2016 strelnou zbraňou zavraždili poškodeného P. M., po násilnom vniknutí do jeho rodinného domu s cieľom získať majetkový prospech," uvádza polícia. Zbraň, z ktorej sa malo na podnikateľa strieľať, našli policajti na jednom z miest v Kolárove, ktoré im ukázal Miroslav Marček V Malom Dunaji našli 16. apríla zbraň nemeckej výroby, na ďalšom mieste vo Váhu našli hlaveň. Expertíza mala dať odpoveď na to, či ide o časť zbrane, ktorou zavraždili novinára a jeho snúbenicu.


Vojenskí policajti pôjdu na misiu do Stredomoria

Slovensko sa v roku 2016 zapojilo do 17 misií medzinárodného krízového manažmentu.

BRATISLAVA. Vojenskí policajti by mali ísť pomáhať do Stredomoria do operácie EUNAVFOR MED Sophia, ktorej hlavným cieľom je rozloženie prevádzačských sietí. Vláda v stredu súhlasila s týmto návrhom ministerstva obrany. Vyslanie musí ešte odsúhlasiť parlament. Do operácie by mal ísť zásahový tím v počte do desať vojakov a Slovensko plánuje vyslať vojakov do dvoch šesťmesačných rotácií. „Ide o historicky prvú námornú operáciu vojakov OS SR,“ zdôraznil na brífingu minister obrany Peter Gajoš. Doplnil, že prvá rotácia vojakov pôjde do operácie v auguste a druhá v januári 2018. Pôsobiť budú v južnej časti Stredozemného mora. Riaditeľ Vojenskej polície Michal Migát uviedol, že medzi vojakmi bol záujem o túto misiu. Vojaci cvičili na Slovensku, ale aj v Nemecku, kde sa špeciálne cvičili na pôsobenie na mori. Slúžiť budú na lodi pôsobiacej pod vlajkou Nemecka. Odísť do misie by mali v auguste, dovtedy sa budú pripravovať na vyslanie. Rada Európskej únie rozhodla o vedení vojenskej operácie v južnej časti centrálneho Stredomoria v máji 2015. Jej hlavným cieľom je rozloženie prevádzačských sietí, a to predovšetkým systematickou identifikáciou, zaistením a likvidáciou plavidiel, ktoré prevádzači alebo obchodníci s ľuďmi využívajú alebo môžu využívať. Minulý rok v júni Rada rozhodla o rozšírení úloh operácie aj na poskytovanie výcviku líbyjskej pobrežnej stráži a námorníctvu. Operácia okrem toho prispieva k predchádzaniu obchodovania so zbraňami v dohodnutom operačnom priestore, a to v súlade s príslušnými rezolúciami Bezpečnostnej rady OSN, uvádza sa v materiáli rezortu obrany. Na tejto operácii v súčasnosti participuje 24 štátov Európskej únie. Slovenská republika teraz neprispieva do operácie personálom ani kapacitami, avšak podieľa sa na jej realizácii poskytovaním príspevkov do spoločných nákladov operácie v rámci mechanizmu ATHENA, píše rezort obrany. Túto misiu EÚ podporuje aj NATO. Ministri obrany členských krajín NATO súhlasili, aby lode aliancie napríklad poskytovali misii radarové snímky alebo zabezpečovali zásobovanie plavidiel Európskej únie palivom. Slovenský minister obrany Peter Gajdoš v minulosti označil nasadenie slovenských vojenských policajtov do operácie Sophia z pohľadu Slovenska za "konkrétny príklad spolupráce medzi NATO a EÚ". Nové spôsobilosti, ktoré naši vojenskí policajti získajú pod vlajkou EÚ, môžeme podľa neho v budúcnosti využiť aj v rámci NATO. Štáty Európskej únie si od operácie Sophia sľubujú okrem iného výrazné obmedzenie nekontrolovanej migrácie z Líbye. Slovensko sa v roku 2016 zapojilo do 17 misií medzinárodného krízového manažmentu (MKM), a to v rámci aktivít Európskej únie (6), OBSE (6), NATO (2) a OSN (3). Zástupcovia Slovenska pôsobili v operáciách a misiách v Afganistane, na Cypre, v Bosne a Hercegovine, Kosove, Macedónsku, na Mali, Haiti, Golanských výšinách, Ukrajine, v Turkmenistane, Moldavsku a Gruzínsku. Uvádza sa to v správe o pôsobení SR v aktivitách medzinárodného krízového manažmentu v roku 2016 z dielne ministerstva zahraničných vecí, ktorú dnes vzala vláda na vedomie. Pokiaľ ide o misie OSN, najviac príslušníkov Slovensko vyslalo do mierovej misie UNFICYP na Cypre. K 1. januáru 2016 pôsobilo v operácii UNFICYP na Cypre 159 príslušníkov OS SR, v septembri na žiadosť OSN navýšila SR počet príslušníkov na 169. Vlani vykonali dve rotácie, počas ktorých sa vystriedalo 326 vojakov, z toho 13 žien. Od začiatku pôsobilo v rámci misie 2 941 príslušníkov OS SR, z toho 122 žien. Misia UNFICYP je jedna z najdlhšie aktívnych mierových misií na svete. Jej úlohou je prevencia konfliktu medzi komunitou cyperských Grékov a cyperských Turkov na ostrove. Pokiaľ ide o misie OSN v tomto roku, Slovensko chce pokračovať vo vysielaní príslušníkov do misií na Haiti a na Cypre. Slovensko takisto chce, aby na Haiti ostalo pôsobiť šesť policajtov a na Cypre sa ich počet zvýšil na šesť. V rámci operácie NATO Resolute Support v Afganistane pôsobilo koncom minulého roka 42 vojakov. OZ SR majú v tejto operácii mandát na vyslanie 66 vojakov. V priebehu roka 2016 nasadili do operácie Letecký poradný tím, nasaditeľný komunikačný modul, vojenských poradcov a zdravotnícky personál, konkrétne poľný chirurgický tím. Od začiatku operácie v roku 2015 pôsobilo v Afganistane 202 príslušníkov OS SR, z toho 11 žien. V operácii EÚ EUFOR ALTHEA v Bosne a Hercegovine pôsobilo ku koncu minulého roka 41 príslušníkov ozbrojených síl. Vďaka rotáciám sa v operácii vystriedalo 76 vojakov, z toho tri ženy. Od začiatku operácie v nej pôsobilo 755 príslušníkov OS SR, z toho 23 žien. Vojenská operácia EUFOR ALTHEA, zriadená v decembri 2004, je súčasťou komplexného prístupu EÚ k bezpečnostnej, politickej a sociálno-ekonomickej stabilizácii Bosny a Hercegoviny. V tomto roku budú príslušníci ozbrojených zložiek SR naďalej pôsobiť v rámci misií EUBAM Moldavsko-Ukrajina, EUMM Gruzínsko a EULEX Kosovo. Pre redukciu v misii v Kosove sa bude Prezídium PZ spolu s MZVaEZ snažiť zapojiť do civilnej misie EÚ na Ukrajine (EUAM Ukrajina) a navýšiť počet policajtov v misii EUMM Gruzínsko. V misiách OBSE malo v roku 2016 Slovensko zastúpenie v špeciálnej monitorovacej misii (SMM) na Ukrajine (10 príslušníkov), na hraničnom prechode Gukovo-Doneck (1), Kosove (1), Macedónsku (1), v Turkménsku (1) a Bosne a Hercegovine (1). Takmer polovica občanov SR, ktorí pôsobia v misiách OBSE, sú policajti, ostatní sú zástupcovia iných rezortov, respektíve zástupcovia civilnej sféry. „Vzhľadom na nedávne negatívne skúsenosti s aktivitami jedného slovenského príslušníka v pozorovateľskej misii na východnej Ukrajine bude treba v nasledujúcom období venovať väčšiu pozornosť komplexnému preverovaniu osôb, ktoré budú vysielané do misií. Nomináciám kandidátov by mala predchádzať informácia zodpovedných spravodajských a policajných inštitúcií sprístupnených ministerstvu zahraničných vecí a európskych záležitostí,“ píše sa v správe. Dokument tiež pripomína, že bojová skupina EÚ zostavená krajinami Viségradskej štvorky (V4) v júni 2016 zavŕšila svoju polročnú pohotovosť. Príslušníci OS SR boli spoločne s českými, maďarskými a poľskými vojakmi v období od 1. januára do 30. júna 2016 pripravení reagovať na prípadné krízové situácie. V tomto roku sme zase vyslali do Pobaltia 152 vojakov ako spoločný príspevok V4 v oblasti ochrany a obrany východného krídla NATO. V materiáli sa takisto upozorňuje na to, že bezpečnostné prostredie v roku 2016 bolo charakterizované vysokou mierou nepredvídateľnosti a komplexnosti. „Oblúk nestability, ktorý lemoval EÚ pozdĺž juhovýchodnej hranice, obsiahol viacero bezpečnostných rizík a hrozieb, vrátane nekontrolovaných migračných tokov, energetickej bezpečnosti, teroristických útokov, ako aj konvenčných hrozieb, a to najmä v dôsledku zvýšenej aktivity leteckých operácií tretích krajín v blízkosti vzdušného priestoru EÚ a NATO,“ uvádza sa v správe. Okrem toho pokračoval trend pretrvávajúceho násilia a destabilizácie na juhovýchodnej Ukrajine, ozbrojených aktivít teroristických skupín v oblasti Blízkeho východu, najmä v oblasti Sýrie a Iraku, ako aj pokračujúce násilie a neschopnosť štátov zaručiť bezpečnosť a viesť politický dialóg v severnej a subsaharskej Afrike.


Víťaz pôjde na finálový turnaj. Duel s Kanadou otvoria Horanský a Shapovalov

Po nich nastúpia Martin Kližan a Felix Auger-Aliassime.

BRATISLAVA. Dvojka singlovej zostavy domácich Filip Horanský a jednotka hostí Denis Shapovalov sa od 15.00 h stretnú v úvodnej z dvoch piatkových dvojhier v rámci bratislavského stretnutia Slovensko - Kanada (1. - 2. februára). Hrať sa bude na antuke pod zatiahnutou strechou Aegon arény NTC. Pôjde o kvalifikačný súboj o účasť vo finálovom turnaji Davisovho pohára 2019 tenisových reprezentačných družstiev mužov. Po nich sa predstavia jednotka tímu SR Martin Kližan a dvojka Kanaďanov Felix Auger-Aliassime. Rozhodol o tom štvrtkový žreb programu stretnutia v jeho dejisku. Sobotňajší program o 11.00 h sa začne štvorhrou, na ktorú kapitán Dominik Hrbatý nahlásil pár Igor Zelenay, Filip Polášek. Za Kanadu v debli nastúpia Felix Auger-Aliassime a Denis Shapovalov. Šéfovia realizačných štábov majú nárok na zmeny, týka sa to aj sobotňajších dvojhier Martin Kližan - Denis Shapovalov, Filip Horanský - Felix Auger-Aliassime. V domácom kádri je aj Norbert Gombos. Slovákom chýba momentálne zranený Jozef Kovalík. Kanade nepomôže ich najvyššie rebríčkovo postavený hráč Milos Raonic. "Sledoval som v stredu tréning Felixa s Denisom a mal som pocit, že Denis ešte stále nie je zvyknutý na antuku. Snažil sa hrať krátke výmeny. Preto som sa rozhodol pre Filipa. Jeho hra môže byť pre Denisa nepríjemnejšia," uviedol kapitán SR Dominik Hrbatý k voľbe Horanského ako slovenskej dvojky. "Dám do toho všetko, budem bojovať o každý fiftín. Keby som sa bál, ani by som nemusel chodiť na kurt. Shapovalov je veľmi kvalitný hráč, patrí do elitnej svetovej tridsiatky, no ja nemám čo stratiť," povedal Horanský, ktorý sa na premiéru veľmi teší. V minulosti Slovensko odohralo s Kanadou jediné daviscupové stretnutie. V roku 1997 triumfovali Slováci v Montreale a zabezpečili pre svoju krajinu prvýkrát postup do svetovej skupiny. O víťazstvo 4:1 sa vtedy dvoma bodmi zaslúžil súčasný kapitán SR Dominik Hrbatý, rovnako dva body pridal aj Karol Kučera. V rámci reformy súťaže sa vo februárovom kvalifikačnom kole predstaví v súbojoch o postup na koncoročný turnaj 24 mužstiev. Dvanásť víťazných tímov sa pridá k štyrom semifinalistom tohtoročnej edície (Francúzsko, Chorvátsko, Španielsko a USA) a držiteľom dvoch voľných kariet (Argentína a Veľká Británia). Týchto osemnásť národných výberov sa zúčastní na koncoročnom finálovom turnaji, ktorý sa uskutoční 18. až 24. novembra 2019 v Madride. Slováci vlani v októbri úspešne zvládli bratislavské stretnutie s Bielorusmi (3:1) a zabezpečili si účasť vo februárovom kvalifikačnom kole zreformovaného Davisovho pohára. Finalista Davis Cupu 2005 Slovensko je v "II. lige" od sezóny 2007. Päťkrát neúspešne hralo o postup (2007 Kórejská republika, 2008 Srbsko, 2014 USA, 2015 Poľsko, 2016 Austrália) a v šiestich prípadoch odvrátilo zostup do II. skupiny euroafrickej zóny (2009 Macedónsko, 2010 Bielorusko, 2011 Ukrajina, 2012 Portugalsko, 2013 Švédsko, 2017 Poľsko). Piatok (dve dvojhry postupne od 15.00 h): Filip Horanský - Denis Shapovalov Martin Kližan - Felix Auger-Aliassime Sobota (štvorhra a dve dvojhry postupne od 11.00 h): Igor Zelenay, Filip Polášek - Felix Auger-Aliassime, Denis Shapovalov Martin Kližan - Denis Shapovalov Filip Horanský - Felix Auger-Aliassime SLOVENSKO: Martin Kližan (38. vo svetovom rebríčku ATP vo dvojhre, 231. vo štvorhre), Norbert Gombos (255. / 422.), Filip Horanský (219. / 648.). Igor Zelenay (- / 66.), Filip Polášek (- / 148.), kapitán: Dominik Hrbatý KANADA: Denis Shapovalov (25. / 302.), Felix Auger-Aliassime (106. / 371.), Peter Polansky (121. / 127.), hrajúci kapitán: Frank Dancevic (329. / 411.)


Ak chcete žiť dlhšie, mali by ste vychádzať z bytu

Medzi štyrmi stenami sa žije kratšie. Veda odporúča každodenné vychádzky.

BRATISLAVA. Poznáte ten oslobodzujúci pocit, keď sa po týždňoch domácej liečby konečne dostanete medzi ľudí? Starším ľuďom môže toto prosté potešenie zachrániť život. Seniori, ktorí denne vychádzajú z bytu sa pravdepodobne dožijú vyššieho veku, než tí, ktorí trávia čas vnútri. Ukázala to štúdia v časopise Journal of the American Geriatrics Society. Dlhodobý pobyt medzi štyrmi stenami ovplyvní viac, než len fyzickú kondíciu. Stúpne aj riziko, že senior bude trpieť depresiou, úzkosťou, alebo iným duševným ochorením. Izraelskí výskumníci sledovali viac než tritisíc ľudí vo veku od 70 do 90 rokov. Ich záznamy boli boli rozsiahlej Jeruzalemskej štúdie, ktorá zbierala údaje celých 25 rokov. Súčasťou dotazníka bola aj otázka, v ktorej mali účastníci uviesť koľkokrát týždenne vychádzajú z domu. Na základe odpovedí boli rozdelení do troch skupín: denne (šesť až sedemkrát týždenne), často (dva až trikrát týždenne), a zriedkavo (menej než raz za týždeň). Výskumníci zistili, že najnižšie riziko úmrtia mali starší ľudia s dennými vychádzkami, zatiaľ čo seniori, ktorí zriedkavo opúšťali svoje domovy, mali najvyššie riziko úmrtnosti. Súvislosť medzi dlhovekosťou pretrvávala bez ohľadu na sociálny status a zdravotný stav. Pobyt mimo domova prospieval napriek poruchám zraku, cukrovke, srdcovým ochoreniam, vysokému krvnému tlaku a chronickému ochoreniu obličiek. „Zaujímavé je, že vychádzky z domu zvyšovali dlhovekosť aj u ľudí s nízkou úrovňou telesnej aktivity a dokonca aj u tých, ktorí mali zníženú mobilitu,“ hovorí v tlačovej správe Jeremy Jacobs zo Zdravotného centra Hasada. Štúdia neskúmala samotný mechanizmus, ktorým pobyt mimo domova vplýva na zdravie seniorov. Lepšia telesná a duševná kondícia zrejme súvisí so zníženým stresom, ale aj s kontaktom s inými ľuďmi. Cestou k dlhovekosti a pevnejšiemu zdraviu seniorov tak môže byť aj každodenná vychádzka do potravín alebo klebetenie so susedmi. DOI: 10.1111/jgs.15148


Operačný program Ľudské zdroje pomôže rómskym osadám s pozemkami

Dôsledkom nevysporiadaných pomerov je, že domy nie je možné pripojiť na technickú vybavenosť.

BRATISLAVA.  Ministerstvo vnútra Slovenskej republiky ako sprostredkovateľský orgán pre Operačný program Ľudské zdroje schválil Úradu splnomocnenca vlády SR pre rómske komunity (ÚSVRK) žiadosť o nenávratný finančný príspevok pre národný projekt  "Podpora vysporiadania pozemkov v marginalizovaných rómskych komunitách" (NP PVP MRK). Je to jeden z programov balíka ÚSVRK, realizovaného prostredníctvom súboru národných projektov v 150 obciach za účelom zrýchlenia procesu integrácie marginalizovaných rómskych komunít v štyroch strategických oblastiach - vzdelávanie, zamestnanosť, zdravie a bývanie. "Ambíciou tohto národného projektu je čo najskôr spustiť a zabezpečiť zapojenie obcí do procesov vysporiadania pozemkov prostredníctvom aktualizácie a získania nových údajov v teréne. Obciam sa dostane pomoc aj vo forme informačných, osvetových a mediačných činností tak, aby celý proces úspešne zvládli," povedala generálna riaditeľka sekcie európskych programov Ministerstva vnútra Slovenskej republiky (MV SR) Adela Danišková. V rámci národného projektu sa oprávneným obciam poskytne odborná pomoc a asistencia pri vysporiadaní pozemkov v marginalizovaných rómskych komunitách. "Dôsledkom nevysporiadaných pomerov je, že domy nie je možné pripojiť na technickú vybavenosť, akou je napríklad vodovod, kanalizácia či plyn. Takýto stav má za následok nízky štandard kvality a hygieny bývania, čo sa odráža na celkovej kvalite života v obci a bráni to premene osád na nové dediny," uviedol k národnému projektu Ábel Ravasz.  "Celý projekt je veľmi náročný, nakoľko obdobný národný projekt sa doteraz nerealizoval. Založený je však na doterajších skúsenostiach úradu a dlhodobej príprave, do ktorej boli zapojení aj odborníci v rámci pracovnej skupiny zameranej na zlepšenie legislatívy v oblasti pozemkových úprav," dodal Ravasz. Vyzvanie na predloženie žiadosti o nenávratný finančný príspevok pre národný projekt bolo vyhlásené MV SR v apríli 2017. USVRK následne predložil žiadosť o nenávratný finančný príspevok. Schvaľovací proces, ktorý pozostával z administratívnej kontroly žiadosti a odborného hodnotenia bol úspešne ukončený vydaním Rozhodnutia o schválení Žiadosti o poskytnutie nenávratného finančného príspevku 24.8.2017.